بڕێكی دیكەی ڤاكسین دەگاتە هەرێم - تۆڕی میدیایی خەڵک\nڤاكسین تەواو بوو\nبەڕێوەبەری ڕاگەیاندن و پەیوەندییەكانی بەڕێوەبەرایەتی گشتی تەندروستی هەولێر دەڵێت، هەفتەی داهاتوو بڕێكی دیكەی ڤاكسین دەگاتە هەرێم و داواش لە هاووڵاتیان دەكات بۆ وەرگرتنی ڤاكسین ناویان تۆمار بكەن.\nسامان سەلمان، بەڕێوەبەری ڕاگەیاندن و پەیوەندییەكانی بەڕێوەبەرایەتی گشتی تەندروستی هەولێر بە (خەڵك)ی ڕاگەیاند،\nڤاكسین تەواو بووەو بڕیارە بۆ هەفتەی داهاتوو لە ڕێگەی وەزارەتی تەندروستی حكومەتی هەرێمی كوردستان بڕێكی دیكەی ڤاكسین بگاتە هەولێر.\nوتیشی: ڕێژەو جۆری ئەو ڤاكسینە دیاری نەكراوە كە دەگاتە هەولێر، داوا لە هاووڵاتیان دەكەین بۆ ئەوەی جەنجاڵی دروست نەبێت لە وەرگرتنی ڤاكسینەكە لە ڕێگەی ئەو لینكەی وەزارەتی تەندروستی بڵاویكردووەتەوە، ناویان تۆمار بكەن بۆ ئەوەی ڕێكەوتی وەرگرتنەكەیان بۆ دیاری بكرێت.\nراشیگەیاند، سەرجەم ڤاكسینەكان سودیان هەیەو دەبێتە هۆی ئەوەی هاووڵاتیان بەرگری پەیدا بكەن بەرامبەر بە ڤایرۆسی كۆرۆنا و پارێزراو بن.\nسەبارەت بەوەی كەدەوترێت بەشێكی زۆری ڤاكسین بۆ بەرپرسان بووە سامان سەلمان دەڵێت: ئەوە تەنها پڕوپاگەندەیە و ڤاكسینەكە لە یەكێك لە ناوەندەكان دانراوەو هاووڵاتیانیش سودیان لێوەرگرتووە.\nگرووپە چەكدارەكانی غەزە بۆردومانكران\nژینگە ئەمریكا و چینی یەكخست\nخەڵك- فڕۆكە جەنگییەكانی توركیا، بە بیانووی بوونی گەریلاكانی پارتی كرێكارانی كوردستان، چیای مەتین لە پارێزگای دهۆك بۆردومان دەكەن. بەپێی زانیارییەكانی…\n25 تەموز 2021 9.27 pm\nخەڵك دەسەڵاتی فڕۆكەوانی شارستانی عیراقی سەبارەت بە گەشتكردنی هاووڵاتیان ڕێنماییەكی نوێی دەركرد. دەسەڵاتی فڕۆكەوانی…


کورد دەڵێ دۆست و دۆژمنی خۆت لە کاتی تەنگانەدا بناسە.\nله سه‌فه‌ریكی رۆژنامه‌وانیم بۆ كومه‌لیك ولاتی ئه‌وروپایی خالیك له برۆكسله‌وه سه‌رنجی راكیشام ، ئه‌ویش باس و خواسیكی براو ئه‌زیزم زانا كورده ی به‌رپرسی دیسكی ئه‌وروپایی له نوینه‌رایه‌تی حكومه‌تی هه‌ریم له یه‌كیتی ئه‌وروپا ، كه له ساته‌وه‌ختی هیرشی داعش بۆ سه‌ر هه‌ریمی كوردستان روویدابوو ، داوای كرد وه‌ك ئه‌ركیكی ئه‌خلاقی رۆژنامه‌وانی بیخه‌مه به‌رده‌م رای گشتی هه‌ریم كه فه‌ره‌نسا بۆ كورد چه‌نده گرنگ بووه .\nبۆی گیرامه‌وه كه لە پاش هێرشی تیرۆریستانی داعش بۆ سەر هەرێمی کوردستان، ئەمریکا و وڵاتانی ئەوروپا بە تەواوی بەخەبەرهاتن چونکە بۆ یەکەم جار ڕاستەخۆ بەرژەوەندیەکانیان کەوتە مەترسییەوە. لەڕێکەوتی 10/8/2014، (لۆران فابیوس) وەزیری دەرەوەی فەرەنسا سەردانی هەرێمی کوردستانی کرد و له‌گه‌ل بارزانی کۆبۆوە. پاش دیتنی بارودۆخەکە و درککردن بە پێویستی بەپەلەی هێزی پێشمەرگە بە چەک و تەقەمەنی، فابیوس (وەک ئەوەی فەرەنسا ئاگرباران کرابێ) ماندونەناسانە کەوتە کۆکردنەوەی پشتگیری بۆ پرۆژەبڕیارێکی یەکێتی ئەوروپا سەبارەت بە ناردنی چەک بۆ هێزی پێشمەرگە. ئەوە لە کاتێکدا کە پەرلەمانی ئەوروپا و دام و دەزگاکانی دیکە لە مانگی هەشت دا لە پشوودان. لەو کاتەدا لۆران فابیوس داوای کۆبوونەوەیەکی بەپەلەی وەزیرانی دەرەوەی وڵاتانی یەکێتی ئەوروپای کرد.\nلە ڕۆژی 12/8/2014، لیژنەی ئاسایش و بەرگری وڵاتانی ئەندام لە برۆکسل کۆبوونەوە. لەو کۆبوونەوەیەدا لۆران فابیوس داوای کۆبوونەوەی بەپەلەی کرد ، بەڵام هەندێک لە وەزیرانی دەرەوە بە پاساوی پشووەوە داوایان کردووە کۆبوونەوەکە هەڵبگیرێ بۆ سەرەتای مانگی 9. بەڵام فابیۆس یەک بە یەک تەلەفۆنی بۆ کردوون و داوای کردووە بەپەلە کۆببنەوە و هەروەها لە وەڵامی هاوتایەکی دا کە گوتبووی ئەم مانگە پشووە و با کۆبوونەوەکە بخەینە مانگی نۆ، فابیوس گوتبووی ( ئێستا کاتی پشوو نییە، کە مردین پشوو دەدەین!) ئەوە دەقی وەڵامی وەزیری دەرەوەی فەرەنسا بوو بۆ هاوتایەکی ئەوروپی..!\nئەوەبوو لە ڕۆژی 15/8/2014 وەزیرانی دەرەوەی وڵاتانی ئەندام تێکڕا پشوی خۆیان بڕی و بۆ کۆبوونەوەی بەپەلە هاتنە برۆکسل و لەو کۆبوونەوەیەشدا بڕیارێکی مێژووییان دەرکرد کە بریتی بوو لە سەرپشککردنی هەر وڵاتێکی ئەندام بە ناردنی چەک بۆ هێزی پێشمەرگە کە ئەوەش بیگومان پێشنیازی فەرەنسا بوو. پێویستە بشگوترێ کە هەریەک لە چیک، هۆڵەندا و ئیتاڵیا پێش کۆبوونەوەکە ڕاستەوخۆ پشتیوانییان لەو پێشنیارەی فەرەنسا کردبوو. هەر لێرەدا پێوستە بۆ مێژوو بگوتریت کە لە سەرەتای پرۆسەکە ئەڵمانیا دوودڵ بوو لەو بڕیارە، بەڵام ئەوەبوو پشتگیری لە بڕیارەکە کرد و بە شێوەیەکی چالاکانە هاتە سەرخەت و هاریکاری گرنگی پێشکەشکرد. هەروەها ڕاستییەک بۆ مێژوو، سوید کە بە دۆستی کورد ناسراوە و هەمیشە دەرگای کراوە بووە بۆ کورد و هاوکاری مرۆیی کوردستانی کردووە، لەو ساتەدا سوید، (بە هۆی ئەوەی وڵاتێکی ئاشتیخوازە)، دژایەتی خۆی بۆ ناردنی چەک بۆ پێشمەرگە ڕاگەیاندبوو! !\nلە ئێستاشدا کە شەری دژی داعش کۆتایی نەهاتووە و وێستگەی گرنگ وچارەنوسساز لە بەردەم کوردستان و هێزی پێشمەرگە ماوە، خۆشبەختانە دەبینین زۆرێک لە وڵاتانی ئەوروپا وەک هاوپەیمانی کوردستان، هاریکاری سەربازی گرنگیان پێشکەش بە پێشمەرگە کردووە و هەندێکیشیان ڕاوێژکاری سەربازییان ناردووە. لێرەدا پێویستە ئەوە لە یاد نەکەین کە سەرەتای ئەو پرۆسەیە و خاڵی هەرەگرنگ و ڕێخۆشکەری ئەو پرۆسەیە، کۆبوونەوەکەی 15-8-2014ی وەزیرانی دەرەوەی یەکێتی ئەوروپا بوو و لەو پرۆسەیەشدا نابێ ڕۆڵی گرنگ و مێژوویی (لۆران فابیوس) وەزیری دەرەوەی فەرەنسا لە یاد بکەین.\nگەر تا پارساڵ کەسانی وەک خاتوو دانیال میتەران و بێرنار کۆشنەر وەک دۆستە گرنگەکانی کورد لە فەرەنسا ناسرابن، ئەوا لە جەنگی دژی داعش و لە ڕۆژی تەنگانە دا کورد کۆمەڵێک دۆستی دیکەی فەرەنسی ناسی، سەرقافڵەی ئەوانیش سەرۆک فرانسوا ئۆلاند و لۆران فابیوس و نووسەر و کەسایەتی بێرنار-ئانری لێڤی کە پێویستە بە وشەی ئاڵتوونی ناوی هەریەکیان لە مێژووی خۆماندا بنووسینەوە.


عوسمان مستەفاپوور، خەڵكی پیرانشار كە ٢٨ ساڵ زیندان و محەمەد نەزەری، خەڵكی سایین قەڵا ٢٥ ساڵ زیندان، ئێوارەی ئەمڕۆ پێنج شەممە بەلێبوردنی گشتی عەلی خامنەیی ئازادكران.\nهەرچەندە پێشتر سزای لەسێدارەدانیان بۆ برشاوەتەوە بەڵام دواتر سزاكەیان بۆ زیندانی هەتا هەتایی گۆڕاوە و ئەو دوو بەندكراوە مافی مۆڵەتی چوونەوە ماڵی خۆیان نەبووە تەنانەت رێگەیان پێنەدراوە بەشداری لە ڕێوڕەسمی پرسەی ئەندامانی بنەماڵەكانی خۆشیاندا بكەن.\nرێكخراوی هەنگاو بۆ مافەكانی مرۆڤ، رایگەیاند: عوسمان مستەفاپوور تەمەن ٥٣ ساڵ خەڵكی پیرانشار، ساڵی ١٩٩١ دوای تێكهەڵچوونێكی چەكداریی لەنێوان پێشمەرگەكانی حزبی دیموكرات و سوپای پاسداران لە ناوچەی تەرگەوەڕی ورمێ، بەدیلی كەوتە دەستی پاسداران و حوكمی لەسێدارەدانی بۆ دەركرا.\nئەوەشی رونكردووەتەوە كە محەمەد نەزەری خەڵكی سایین قەڵا، ساڵی ۱۹۹٤ بە تۆمەتی ئەندامێتی لە حزبی دیموكراتی كوردستانی ئێران دەستگیركرا و سزای لەسێدارەدانی بۆ دەركرا. دواتر سزاكەی هەڵوەشێنرایەوە و كەم كرایەوە بۆ بەندكرنی هەتا هەتایی.\n3593 جار بینراوە\nلەبارەی كۆچی دوایی نەجمەدین كەریم پارێزگاری پێشووی كەركوك كەجەكە پەیامێكی بڵاوكردەوە و رایگەیاند: دكتۆر نەجمەدین كەریم لە تێكۆشانی ئازادیخوازی گەلی كورددا لە پێناو یەكێتی نەتەوەیی و بونیادنانی دیپلۆماسییەكی هاوبەشی نەتەوەییدا خاوەن رەنج و ئەمەكێكی زۆرە.\nبه‌هۆی به‌سه‌رچونی ماوه‌كه‌یانه‌وه و نه‌شیاوی بۆ به‌كارهێنان، لیژنه هاوبه‌شه‌كانی قائیمقامیه‌تی سلێمانی ده‌ست به‌سه‌ر ژماره‌یه‌كی زۆر مادده‌ی جوانكاری خانماندا ده‌گرن.\nئەنجومەنی سیاسی کۆمەڵی ئیسلامی لە بارەی مەترسی دروستبوونی شەڕی نێوان پەکەکە و پارتی ھۆشداری دەدات و دەڵێت، ئێمه بۆ مێژوو هه‌موو شه‌ڕێكى )كورد – كورد( ئیدانه ده‌كه‌ین و ڕه‌تیده‌كه‌ینه‌وه،\nنەجمەدین كەریم پارێزگاری پێشووی كەركوك لە ئەمریكا دوای نەخۆشكەوتنی بە جەڵدە چەند كاتژمێرێك پێش ئێستا گیانی لەدەستدا و تەرمەكەی دەگەڕێندرێتەوە هەرێمی كوردستان.


ئەمڕۆ (10 / 8 / 2020) ؛ رۆژێكی گرنگ و دیرۆكییە لە مێژووى گەلى کوردستاندا ، سەد ساڵ بەسەر پەیماننامەى (سیڤەر)دا تێپەڕدەبێت، لە رۆژێکى وەکو ئەمڕۆدا لە (10 / 8 / 1920) پەیماننامەى سیڤەر مۆڕکرا، لەو پەیماننامەیدا کۆمەڵێ ماف كە پەیوەست بوو بەداهاتووی كورد بۆ گەلى کوردستان دیارکرا، بەڵام دواتر پەیماننامەکە وەک خۆى جێبەجێ نەکرا و خەونەکانى گەلى کوردستانیش لەباربران، لەگەڵ ئەوەشدا تا ئێستا و دواى سەد ساڵ کورد بە هیواوە سەیرى ئەو پەیماننامەیە دەکەن.\nبێگومان بەدرێژایی مێژوو گەلی كوردستان لە خەبات و تێكۆشان و بەرخوداندا بووە لەپێناو وەدەستهێنانی مافە ڕەواكانی خۆیدا و، لەهەمان کاتدا لە زۆر لاوەش زوڵمى گەورە لە کورد کراوە، گەورەترین زوڵمی مێژووییش كە لە گەلی كوردستان كرابێت رێكەوتننامەى (سایكس - پیكۆ) بوو لە ساڵی 1916دا، دواى ئەوەى کوردستان لە ئەنجامى شەڕى چاڵدێران دابەشى سەر هەردوو ئیمراتۆریەتى عوسمانى و سەفەوەى کرا، جارێكی دیكە و سەرلەنوێ کوردستان بەپێى رێکەوتننامەى (سایکس - پیکۆ) دابەشی سەر (عێراق و توركیا و سوریا و ئێران) کرا، راستە ئەو ریکەوتننامەیە بۆ داڕشتنەوەی نەخشەی سیاسی ئەو ناوچەیە بوو، بەڵام لەهەمان کاتدا زوڵمیکى گەورەش بوو لە کورد و گەلى کوردستان کرا، بێگومان گەلی كوردستان هەر لەسەرەتاوە رێكەوتننامەی (سایكس - پیكۆ)ی ڕەتكردەوەو پێی ڕازی نەبوو.\nدوای چوار ساڵ لە رێكەوتننامەی (سایكس - پیكۆ) هەوڵێك هاتە ئاراوە كە ئەویش پەیماننامەی (سیڤەر) بوو، بەپێی ئەو پەیماننامەیە لە بەندەكانی (62 و 63 و 64) كۆمەڵێ ماف بۆ گەلی كوردستان دیاركرابوو، بەپێی ئەو پەیماننامەیە دەبوایە دوای ساڵێك گەلى كوردستان وەك هەر گەلێکى دیکەى ناوچەکە خۆى خۆى بەڕێوەببات و، دواتر هەوڵبدات لەسەر خاکى خۆى بینای وڵاتی خۆی بكات و، هەوڵ بدات وەك چۆن لە رابردوودا رۆڵێكی كارای هەبووە لە بیناكردنی شارستانییەتی ناوچەكەدا بەهەمان شێوە لەداهاتوودا رۆڵێك ببینێت لە بیناكردنی كۆمەڵگایەكی مۆدێرن و پێشكەوتوو لە رۆژهەڵاتی ناوەڕاستدا، بەڵام بەداخەوە ئەو پەیماننامەیە جێبەجێنەكرا و، ئەوە بوو پەیماننامەی لۆزان لەساڵی 1923 كە هاتە پێشەوە ئەو پەیماننامەیە ئەو خەونەی كوردی لەباربرد کە لە سیڤەر بەرنامەڕێژى بۆ کرابوو، جارێكی دیكە لە (لۆزان) زوڵم لە گەلی كوردستان كرایەوە، كەمالییەكان زوڵمێكی گەورەیان لەگەلی كوردستان كرد كە مافی رەوای گەلی كوردستانیان نەدا و، نەیانهێشت ویلایەتی موسڵ خۆبەڕێوەبەری رابگەیەنێ، دواتر کە ویلایەتی موسڵ لەساڵی 1925 كە بەعێراقی عەرەبییەوە لكێندرا جارێكی دیكە ئەو خەونەی كورد لەباربرا.\nئێمە ئەگەر تێبینی بكەین لەماوەی سەد ساڵی رابردوودا، كە پەیماننامەی سیڤەر جێبەجێنەكرا، ئەوە بۆتە هۆكاری ئەوەى كە تائێستاكە رۆژهەڵاتی ناوەڕاست و هەموو ناوچەكە هێمنی و ئارامی بەخۆیەوە نەبینێت و شەڕو خوێنڕشتن لە رۆژهەڵاتى ناڤیندا درێژەى هەبێت، جێبەجێکردنى پەیماننامەى (سیڤەر) فاکتەرێکى سەرەکییە بۆ چەسپاندنى ئاشتى و هێمنى و ئارامى لە رۆژهەڵاتى ناڤین و بگرە جیهانیشدا، بێگومان پێویستە هەموو لایەک ئەو راستییە بزانن کە دامەزراندنی دەوڵەتی كوردستان و گەیشتنی گەلی كوردستان بەمافە رەواكانی خۆی گەورەترین فاكتەری چەسپاندنی هێمنی و ئارامییە لە رۆژهەڵاتی ناوەڕاست و، تەنها و تەنها لەو رێگەیەوە دەتوانرێ ئەو هێمنی و ئارامییەی كە كۆمەڵگای نێودەوڵەتی دەیخوازێت لە رۆژهەڵاتی ناوەڕاستدا بچەسپێ و وەدەست بهێنرێت، واتە دامەزراندنی دەوڵەتی كوردستان فاکتەرى چەسپاندنى ئاشتى و ئارامییە لە رۆژهەڵاتى ناوەڕاستدا.\nئەگەر ئێمە تێبینی بكەین دەبینین كە ئەو پەیماننامە گرنگەی سیڤەر جێبەجێ نەكراوە، ئەوە هۆکارى سەرەکى بووە کە ناوچەى رۆژهەڵاتى ناڤین هێمنی و ئارامی بەخۆیەوە نەبینێت، ئەمەش شەرمەزارییەكی گەورەیە بۆ تەواوی كۆمەڵگای نێودەوڵەتی كە ئەمڕۆ نەتەوەیەكی زیاتر لە (50) ملیۆن مرۆڤ لەهەموو مافێكی خۆی بێبەشكراوە و، لەلایەن چوار دەوڵەتی ناوچەكە (عێراق و ئێران و تورکیا و سوریا) دەچەوسێندرێتەوەو مافەكانی پێشێل دەکرێت، بۆیە لەسەر كۆمەڵگای نێودەوڵەتى پێویستە جارێكی دیكە هەوڵبدات بۆ زیندووكردنەوەو کاراکردنەوەی پەیماننامەی سیڤەر و، هاوكار بێت بۆ ئەوەی دەوڵەتی كوردستان دابمەزرێت.\nبۆ زیندووکردنەوەو کاراکردنەوەى پەیماننامەى سیڤەر ؛ ئێمە وەكو گەلی كوردستان پێویستیمان بەوە هەیە كە لە داهاتووێكی نزیكدا بۆردێكمان هەبێت و، وەک ئەرکێکى نەتەوەیى و بەپەلە پێویستە (بۆردی كاراكردنەوەی پەیماننامەی سیڤەر) دابمەزرێنین، بۆ ئەوەی بتوانین لە رێگەی ئەو بۆردەوە كاربكەین و جارێكی دیكە ئەو پەیماننامەیە زیندووبكەینەوەو هەوڵبدەین لەو رێگەیەوە داوای مافە رەواكانی خۆمان بكەین، بۆئەمەش پێویستە هەرسێ ماددەی (62 و 63 و 64)ی پەیماننامەی سیڤەر كارا بكەینەوەو بەپێی ئەو ماددانە داوای مافە رەواكانی خۆمان بكەین، لەو پێناوەشدا پێویستە هەموو تاكێكی كوردستان بەو ئاراستەیە كاربكات، لەهەمان کاتدا پێویستە لەسەر ئاستی نێودەوڵەتیش بزاڤێکى خورت بکەین، بۆئەوەى بتوانین كاریگەریمان لەسەر ناوەندە بڕیاربەدەستەکانى ئەمریكا و ئەوروپا و وڵاتانی دیكەش هەبێت، لەم رووەوە رەڤەندی كورد دەتوانێت رۆلێكی كارا بگێرێت، لێرەوە داوا دەكەین کەوا رەڤەندی كورد زیاتر رێكبخرێت و بەشێوەیەکى ئۆرگانیزەکراو ئاڕاستەى كارو خەبات بكرێت، هەروەها لەناوخۆی كوردستانیش پێویستە هەموومان پێكەوە هەوڵبدەین و بەو ئاراستەیە كاربكەین، لەبەرئەوەی زیندووكردنەوەی پەیماننامەى (سیڤەر) هۆكارێكى گرنگ دەبێت بۆ نزیكبوونەوەمان لە گەیشتن بە مافە رەواكانمان.\n« ئەوەی لە جیهان و ڕۆژهەڵاتی ناوەڕاست دەگوزەرێ...وه‌رگێڕانی: حه‌مه‌ڕه‌شید هه‌ره‌س سەد ساڵ بە سەر پەیامننامەی سیڤەر، و ساردی و سڕی هێندێک لایەن، لە تێکۆشان لە پێناو سەربەخۆیی کوردستان »


(خەڵك) وردەكاری ڕاگرتنی پاداشت و سەفەری پەرلەمانتاران ئاشكرادەكات – تۆڕی میدیایی خەڵک\n(خەڵك) وردەكاری ڕاگرتنی پاداشت و سەفەری پەرلەمانتاران ئاشكرادەكات\nبرینی دوانیان سەختە\nبەوێنە، لە دوو ڕووداوی هاتووچۆدا لە پێنجوێن چوار كەس برینداربوون\nوەزیری كشتوكاڵی عیراق بەڵێنی چارەسەركردنی كێشەكانی گەنمی جوتیارانی هەرێمیدا\nفەرمانبەرانی بەڕێوەبەرایەتی كوالیتی كۆنتڕۆڵی سلێمانی لەبێكاری بێزاربوون\nمەبەست ڤایرۆسی كۆرۆنایە\nلەسەر داخستنی سنور لەگەڵ ئیران ڕاگەیەندراوێك بڵاودەكرێتەوە\n“جگە لە پێكهێنانی حكومەتی عیراق، كورد داواكاری دیكەشی هەیە”\nموسڵ.. گرووپێكی بازرگانیكردن بە گورچیلەی مرۆڤ دەستگیركران\nقوتابخانە و زانكۆكانی قوم كرانە پشوو\nئێران، تیمێكی بۆ ڕووڕووبوونەوەی كۆرۆنا پێكهێنا\nبەڤیدیۆ..پێكدادانی هێزەكانی ڕوسیا و ئەمریكا لە سوریا\nئەمریكا هۆشداری دەدات و داوای چارەسەری ئاشتیانە دەكات لە سوریا\nبەرپرسێكی گۆڕان: كۆمپانیا تێكەڵەكان سەرچاوەی قەیرانەكانی نەوت و غاز و كارەبان\nئەمڕۆ مووچەی تەنها یەك وەزارەت دابەش دەكرێت\nلەدژی مووچەی فەرمانبەرانی هەرێم سكاڵا لەسەر وەزیری دارایی تۆماركرا\nدابەشكردنی مووچەی وەزارەتێكی دیكە ڕاگەیەنرا\nڤایرۆسی كۆرۆنا نزیك به‌رده‌رگای ماڵمانه\nمۆبایلە نوێکەی سامسۆنگ شکستی هێنا لە ژێر تاقیکردنەوە قورسەکاندا\nکتێبخانەی کوردی دابەزێنە بۆ مۆبایلەکەت(ئەندرۆید)\nئەپە نوێکان: Net Speed Indicator بۆ چاودێریکردنی وردی بەکارهێنانی ئینتەرنێتەکەت\nتایبەتمەندییەكانی ئایفۆن 12 ئاشكرادەكرێن\nلە شارباژێڕ هاووڵاتییەك دەستگیركرا\n2019/10/10 - 2:33 PM\nبەپێی دواین بڕیاری سەرۆكایەتی پەڕلەمانی كوردستان تەنها بۆ حاڵەتی پێویست پەڕلەمانتاران و فەرمانبەرانی پەرلەمان سەفەر دەكەن و بەوەش پاداشتی سەفەر”ئیفاد” تەنها بۆ چەند حاڵەتێكی تایبەت دەبێت.\nهیوا نەسرەدین، بەرپرسی ئیدارەی پەرلەمانی كوردستان بە (خەڵك)ی ڕاگەیاند، بڕیارەكە بۆ ڕێكخستنەوەی خەرجی و ئیشوكارەكانی پەرلەمانەوە، بۆ ئەوەی ڕێگری بكرێت لە خەرجی ناپێویست.\nوتیشی”هیچ پەیوەندییەكی دوو قۆڵی لەگەڵ پەرلەمانتاری وڵاتێكی دیكە یان لەگەڵ لایەنی وڵاتان وەرناگیرێت، بەڵام دەبێت بانگهێشت یان نوسراوی فەرمی بۆ پەرلەمانی كوردستان هاتبێت و دوای دیراسەكەكردنی كە بزانرێت پێویستە یان نا، دواتر بڕیاری دەدرێت”.\nلە خولەكانی پێشووی پەرلەمانی كوردستان پەرلەمانتاران چەندینجار لەسەر خەرجی پەرلەمان بەناوی سەردانەوە دەچوونە وڵاتانی جیهان و بۆ هەر سەفەرێكیش پاداشت دەكران.\nپەرلەمانتارانی هەرێمی كوردستان یەكێكن لەو توێژانەی زۆرترین قسە لەسەر مووچە و ئیمتیازاتەكانیان دەكرێت، بەشێوەیەك هەر پەرلەمانتارێك موچەكەی 8 ملیۆن و 200 هەزار دینارە و دوای چوارساڵیش بە 6 ملیۆن و 500 هەزار دینارەوە خانەنشین دەكرێت، بەبێ لەبەرچاوگرتنی تەمەن و ساڵانی خزمەت.\nپاشەكەوتی مووچەپەڕلەمانی كوردستانسەرەمووچەمووچەخۆران\nگرووپێكی سەر بە پەكەكە: شارە گەورەكانی توركیا دەكەینە گۆڕەپانی شەڕ\nپەڕلەمانی كوردستان؛ هۆشداری سەڕهەڵدانەوەی داعش دەدات\nجێگری سەرۆكی پێشووی پەڕلەمان پۆستێكی نوێی وەرگرت\nبەشیر حەداد ڕاگەیەندراوێكی بڵاوكردەوە\n2020/02/20 - 3:10 PM\nلە دوو ڕووداوی هاتوچۆدا لەسەر رێگە ناڵپارێز- پێنجوێن، چوار كەس بریندار بوون، لێپرسراوی نەخۆشخانەی پێنجوێنیش دەڵێت، برینی دوانیان قورسە.\nبەپێی ڕاگەیەندراوێك كە لەلایەن لوقمان لێپرسراوی نەخۆشخانەی پێنجوێنەوە بڵاوكراوەتەوە”لە دوو ڕووداوی هاتوچۆی وەرگەڕان و پێكدادان لە سەر رێگەی پێنجوێن ـ ناڵپارێز چوار كەس برینداربوون”.\nبە وتەی لوقمان لەتیف”بریندارەكان هێندراونەتە نەخۆشخانەی پێنجوێن، برینی دوانیان سووكە و ڕەنگە دوای دڵنیابوونەوە و چارەسەر ڕەوانەی ماڵەوە بكرێنەوە، بەڵام دوانیان شكاوی ئێسكیان هەیە و ئەوان دەمێننەوە لە نەخۆشخانە”.\nڕووداوەكانی هاتووچۆ لە هەرێمی كوردستان لەم چەند ساڵەی دوایی بەشێوەیەكی بەرچاو ڕوویان لە زیادبوون كردووە، بە بۆچوونی هەندێك لە شارەزایان، هۆكارەكەی بە پابەندنەبوونی شۆفێران بە ڕێنماییەكانی هاتووچۆ و بە بۆچوونی هەندێكی تر بۆ خراپی ڕێگەوبانەكان دەگەڕێتەوە.\n2020/02/20 - 2:50 PM\nلیژنەیەكی حكومەتی هەرێم لەبارەی پارەی گەنمی جوتیارانی هەرێم لەبەغدادە و وەزیری پلاندانانی هەرێمیش ئاشكرای دەكات، وەزیری كشتوكاڵی عیراق بەڵێنی چارەسەركردنی كێشەكانی داوە.\nدارا ڕەشید وەزیری پلاندانانی حكومەتی هەرێم لەوەڵامی پرسیارێكی (خەڵك)دا ڕایگەیاند، پێشتر وەفدێكی حكومەتی هەرێمی كوردستان بەبەشداری وەزیری كشتوكاڵ و وەزیری هەرێم بۆ كاروباری بەغداد سەردانی بەغدادیان كرد، و بڕیاریاندا لیژنەیەك بەبەشداری نوێنەری سەرجەم وەزارەتە پەیوەندیدارەكان دروستبكرێت.\nزیاتر ڕوونیكردەوە، ئەو لیژنەیە ئێستا لەبەغدادن و وەزیری كشتوكاڵی عیراق بەڵێنی چارەسەركردنی كێشەكانی داوە، بەڵام تاكو ئێستا لیژنەكە لەبەغداد نەگەڕاونەتەوە، تاكو وردەكاری بەڵێن و دەستكەوتەكانی ئەو لیژنەیە بزانن و باسی بكەن.\nجوتیارانی هەرێمی كوردستان لەساڵانی 2014 و 2015 و 2016 گەنمیان بە حكومەتی عیراق داوە، بەڵام حكومەتی عیراق بەشێك لەو پارەیەی پێ نەداون، پێشتریش لەڕێگەی دادگاوە ئەو مافە بۆ جوتیارانی هەرێم گەڕێنرایەوە، بەڵام حكومەتی عیراق ئامادەنەبوو پارەكە دابین بكات.\nسەرلەبەیانی ئەمڕۆ پێنچ شەممە ۲۰ی شوباتی ۲۰۲۰، لەئەنجامی بارینی بارانی بەخوڕ و بەردەوام لەچەند گەڕەکێکی شاری هەولێر ئاو لە چەند شوێنێک بەرزبۆوە، پارێزگاری هەولێر ڕایدەگەیەنێت، دەبێت چارەسەری بنەڕەتی بۆ ئەو شوێنانە بکرێت.\nبەبێ ئەوەی هیچ زەرەر و زیانێکی هەبێت، لەئەنجامی بارینی بارانی بەخوڕ و بەردەوام لەچەند گەڕەکێکی شاری هەولێر ئاو لە چەند شوێنێک بەرزبۆوە، دەست بەجێ تیمەکانی شارەوانی و بەرگری شارستانی و ئاوەڕۆ بەئەرکی خۆیان هەڵسان، چارەسەری کێشەی کۆبوونەوەی ئاوی بارانیان کرد.\nپشتر لەلایەن تیمەکانی شارەوانی بۆ ئەوەی کێشەی لافاو درووست نەبێت، سەرجەم ئاوەڕۆکانیان پاککردبووەوە.\nلەکاتی بەسەرکردنەوەی شوێنەکانیش د.فرسەت سۆفی، پارێزگاری هەولێر ڕایگەیاند، دەبێت چارەسەری بنەڕەتی بۆ ئەو شوێنانە بکرێت.\nعێراق48 خولەک پێش ئێستا\nچیرۆكی تۆڵه‌كردنه‌وه‌ت له ئیبراهیم تاتڵیساس بیستووه؟ ببینه پاش 13 ساڵ چی ڕوده‌دات\nچەند وەرزشێکی ژاپۆنی کە ڕێک بۆ جەستەی خانمان کراوە\nهاتووچۆی گشتی دوو بڕیار بۆ مۆڵەتی شۆفێری و ساڵنامەی ئۆتۆمبێل دەردەكات\n(ڤیدیۆ) خێرایی ئێرلینگ هالاند لەم گرتەیەدا تۆڕە کۆمەڵایەتیەکانی هەژاندووە !\n(ڤیدیۆ) نۆڤاک جیۆکۆڤیچ پاڵەوانی تێنسی سەرزەوی لەسەر شەقامەکان لەگەڵ منداڵان یاریی دەکات !\n(ڤیدیۆ) هونەری باسکیلسواری شاخەوانی، چەند دیمەنێکی مەترسیدار !\n(ڤیدیۆ) زۆرانبازی لەناو مۆڵێکدا، هەرگیز خۆفڕێدانی لەم جۆرە لەبواری زۆرانبازیدا ڕووینەداوە !\nکورتەی یاریی نێوان (تۆتنهام ٠ – ١ لایپزیگ)\nکورتەی یاریی نێوان (ئاتالانتا ٤ – ١ ڤالێنسیا)\nخەڵك- بەشی هەواڵ لە دوو ڕووداوی هاتوچۆدا لەسەر رێگە ناڵپارێز- پێنجوێن، چوار كەس بریندار بوون، لێپرسراوی نەخۆشخانەی پێنجوێنیش دەڵێت، برینی...\nسلێمانی – نزار جەزا لیژنەیەكی حكومەتی هەرێم لەبارەی پارەی گەنمی جوتیارانی هەرێم لەبەغدادە و وەزیری پلاندانانی هەرێمیش ئاشكرای دەكات، وەزیری...\nخەڵک سەرلەبەیانی ئەمڕۆ پێنچ شەممە ۲۰ی شوباتی ۲۰۲۰، لەئەنجامی بارینی بارانی بەخوڕ و بەردەوام لەچەند گەڕەکێکی شاری هەولێر ئاو لە...


ئيران ئاو ئه‌ڵوه‌نيش له خانه‌قين بڕێ\nشه‌فه‌ق نيوز/ ئداره‌ێ وه‌ربه‌س ئه‌ڵوه‌ن له قه‌زاێ خانه‌قين له پاريزگاێ دياله ئاشكراێ ئه‌وه كرد ك ئيران ئاوه‌يل چه‌م ئه‌ڵوه‌نيش بڕيه ك له‌ناو خاكه‌يليه‌و سه‌رچه‌وه ئه‌گرێد ئه‌را ناو خاك عراق له قه‌زاگه‌و ئاماژه وه‌يه‌يش كرد بڕين ئه‌و ئاوه بويه‌سه هووكار كزبوين جه‌ريان ئاو له چه‌مه‌گه.\nله‌ى باوه‌ته‌و، ئه‌حمه‌د وسه‌ين وه‌ڕيه‌وبه‌ر وه‌ربه‌سه‌گه وت: ئاو ئه‌ڵوه‌ن له باشوور خوه‌رئاواێ ئيرانه‌و تيه‌ێده ناو قه‌زاگه‌و مه‌ردم ئاوايه‌يل ناوچه‌ێ قوله يه‌هوودێ وه‌رجه گشت مه‌ردم شار خانه‌قين نه‌ف له‌لى وه‌رئه‌گرن وه ئه‌وه‌گ ته‌نيا سه‌رچه‌وه‌يگه له ناوچه‌گه.\nوسه‌ين وت: ئيران ئاو ئه‌ڵوه‌ن بڕيه‌و ئيه‌سه‌يش جه‌ريان ئاو له چه‌مه‌گه فريه كزه‌و بويه‌و زه‌ره‌دمه‌ن يه‌كه‌ميش له‌ى بڕين ئاوه قه‌زاێ خانه‌قين و ئاوايه‌يل ده‌وگرديه و ئاماژه وه‌يه‌يش كرد ك ئاگادار ده‌سڵاته‌يل پاريزگاێ دياله‌و گه‌ورا وه‌رپرسه‌يل له حكومه‌ت عراقييش كرياگه ئه‌را ئه‌وه‌گ جموجويل بكه‌ن و گفتگوو ئه‌نجام بيه‌ن وه‌ل لايه‌ن ئيرانى ئه‌را چاره‌سه‌ر ئى كيشه.\nجى باسه، بڕين ئاو ئه‌ڵوه‌ن دوياێ بڕين ئاوه‌يل زێى بويچگ هات له هه‌رێم كوردستان ك دوياێ فشار فريه‌يگ له‌لايه‌ن حكومه‌ت هه‌رێمه‌و به‌شيگ له‌لى وه‌ردا.


٨٠ هەزار سەربازەکەی تاڵیبان دەستیان بەسەر ئەفغانستاندا گرتەوە و شارەکانیش وەك پوولی دۆمینە دەکەوتن، لەکاتێکدا ٣٠٠هەزار سەربازی سەر بە حکومەت، کە بەهێزترن و بەشێوەیەکی باشتر ڕاهێنراون و چەکی باشتریشیان پێیە، کەچی بێ شەڕکردن خۆیاندا بەدەستەوە و توانەوە.\nئەمە بۆچی ڕوویدا؟\nمیدیا ڕۆژئاواییەکان پێمان دەڵێن کە دەتوانرێت چەندین لێکدانەوە بۆ ئەمە بکرێت. یەکەمیان میدیایەکی ڕەیسیستی بێشەرمانەیە کە دەڵێت: زۆر بە سادەیی خەڵکی ئەفغانستان ئەوەندە پێگەیشتوونین تا لە مانای دیمۆکراسی تێبگەن، زۆر تامەزرۆی فێندەمێنتاڵیزمی ئایینین (بانگەشەیەکی زۆر بێمانا و بێهاوتا لە گاڵتەجاریدا).\nنیو سەدە لەمەوبەر ئەفغانستان وڵاتێکی (تاڕاددەیەك) ڕۆشنبیر بوو، پارتێکی کۆمۆنیستی بەهێزی هەبوو بەناوی پارتی دیمۆکراتی گەلی ئەفغانستان، کەتەنانەت توانی بۆ چەند ساڵێك دەسەڵات بگرێتە دەست. ئەفغانستان تەنیا ئەوکاتە بوو بە فەندەمێنتاڵیستێکی ئایینی، کە هەڵوێستی بەرامبەر داگیرکارییەکەی سۆڤیەت وەرگرت، ئامانجی داگیرکارییەکەی سۆڤێتیش ئەوە بوو ڕێ لە کەوتنی پارتە کۆمۆنیستییەکە بگرێت.\nلێکدانەوەیەکی تر کە ئەو میدیا ڕۆژئاواییە پێماندەڵێت بریتییە لە تیرۆر، ئەوەی تاڵیبان بێبەزەییانە نەیارە سیاسییەکانی خۆی دەکوژێت.\nلێکدانەوەیەکیتریشیان باسکردنە لە ئیمان، بە سادەیی تاڵیبان باوەڕیان بەوە هەیە کە ئەوەی دەیکەن گوێڕایەڵیکردنی ئەو فەرمانەیە کە خودا خستوویەتیە ئەستۆیان و سەرکەوتنیان مسۆگەرە، بۆیە دەتوانن ددان بەخۆیاندا بگرن، چونکە کات لەبەرژەوەندی ئەوانە.\nلێکدانەوەیەکی ئاڵۆزتر و ڕیالیستیانەتر بۆ ئەوەی کە بۆچی تاڵیبان توانی جارێکیتر بەو ئاسانی و خێراییە دەست بەسەر ئەو وڵاتەدا بگرێتەوە، بریتییە لە پشێوی و پاشاگەردانییەك کە شەڕی بەردەوام و گەندەڵیی هۆکارەکەیین. ئەمەش ڕەنگە بووبێتە هۆی دروستبوونی بڕوایەك کە هەرچەندە تاڵیبان ستەم بەکار دەهێنێت و یاسای شەریعە پەیڕەو دەکات، بەڵام بەلایەنیکەمەوە هەندێك ئاساییش و سیستەم فەراهەم دەکات.\nبەهەرحاڵ، هەموو ئەو لێکدانەوانە وادیارە ڕاستییەکی سادە فەرامۆش دەکەن کە بۆ ئەو تێڕوانینە ڕۆژئاواییە لیبراڵە بۆتەتراوما (خورپەی ڕاتەکێن). ئەویش بێباکیی تالیبانەکانە بەرامبەر ڕزگاربوون و مانەوەی خۆیان بە زیندوویی، هەروەها ئامادەکردنی شەڕکەرەکانیانە بۆ “شەهیدبوون”، بۆ ئەوەی بمرن، نەك تەنیا لە جەنگدا بەڵکو لە کردە خۆکوژییەکانیشدا.\nئەو لێکدانەوەیەی پێیوایە تاڵیبان وەك کۆمەڵێك فەندەمینتاڵیست “بەڕاستی باوەڕیان بەوە هەیە” کە ئەگەر ئەوان وەك شەهید بمرن دەچنە بەهەشتەوە، ئەمە لەوێدا کورت دەهێنێت کە ناتوانێت جیاوازیی لەنێوان دوو جۆر باوەڕدا ببینێت: باوەڕ بەمانای تێگەیشتنێکی هوشیارانە (دەزانم من دەچمە بەهەشت، ئەوە ڕاستییە) وە باوەڕ وەك وابەستبوون بە پێگەی تایبەتیی کەسەکە خۆیەوە.\nبەمانایەکیتر، لەوەدا کورت دەهێنێت بتوانێت توانای ماددی ئایدیۆلۆژیا ڕەچاو بکات “لەم حاڵەتەدا توانای ئیمان”، ئەمەش بە سادەیی لەسەر پتەویی بۆچوونەکانمان نەوەستاوە، بەڵکو لەسەر ئەوە وەستاوە چۆن بوونی خۆمانمان وابەستەی باوەڕەکەمان کردووە: ئێمە کەسانێك نین ئەم یان ئەو باوەڕ هەڵبژێرین، بەڵکو ئێمە خودی باوەڕەکەمانین بەو تێگەیشتنەی ئەم باوەڕە ژیانی ئێمەی لەهەناوی خۆیدا هەڵگرتووە.\nبەهۆی ئەم خەسڵەتەوە بوو فەیلەسووفی فەرەنسی میشێل فۆکۆ کەوتە ژێر جادووی شۆڕشی ئیسلامیی ١٩٧٨ و دوو جار سەردانی ئێرانی کرد. ئەوەی ئەوی سەرسامکرد تەنیا ئەو هەڵوێستەی قبووڵکردنی شەهیدبوون و ئەو بێباکییە نەبوو بەرامبەر بەوەی کەسێك ژیانی خۆی لەدەست دەدات، بەڵکو بەشێوەیەکی زۆر دیاریکراو ئەو سەرسامییەی فۆکۆ وابەستەی ئەو گوزارشتەی خۆی بوو کە لە “مێژووی ڕاستیی”دا باسی دەکات، ئەویش تۆخکردنەوەی فۆرمی پارتیزان و جەنگاوەرانە بۆ گوتنی – ڕاستیی، وە گۆڕان لەڕێی خەبات و تێکۆشانەوە، وەك دژێك بەرامبەر ئارامکردنەوە و ناکاراکردن (بێکاریگەرکردن) و ئاساییکردنەوە کە فۆرمەکانی دەسەڵاتە مۆدێرنە ڕۆژئاواییەکانن. ئەوەی بۆ تێگەیشتنی ئەم خاڵە گرنگە، کۆنسێپتی ڕاستییە لە کاردا لەناو گوتارە ڕەخنیی – سیاسییەکەدا، کۆنسێپتی ڕاستیی وەك لایەنداریی، وەك ئەوەیتەرخانکرابێت بۆ پارتیزانەکان.\nیان، وەك فۆکۆ خۆی باسی دەکات:\n“ئەگەر ئەم کەسەی دەربارەی ڕەوایەتی ) یان بڵێین ڕەوایەتییەکان( قسە دەکات باسی ڕاستیی بکات، ئەو ڕاستییە ئیتر ڕاستییە گەردوونییەکەی فەیلەسووف نییە. ئەوە ڕاستە کە ئەوگوتارە دەربارەی جەنگی گشتگیر، “ئەو گوتارەی کە هەوڵدەدات ئەوجەنگەی ژێر ئاشتیی ڕوونبکاتەوە”، لەڕاستیدا هەوڵێکە بۆ باسکردنی جەنگ وەك گشتێك وە هەوڵێکە بۆ بونیادنانەوەی ڕێچکەی گشتیی جەنگ. بەڵام ئەمە نایکاتە گوتارێکی گشتئامێز یان بێالیەن، بەڵکو هەمیشە گوتارێکی نیگائامێزە )perspective .)تەنیا لەو مەودایەدا مەیلی بۆ گشتگیریی هەیە کە بتوانێت لەیەك دیوی چەمکەکانەوە لێی بڕوانێت، بیشێوێنێت و لە تێڕوانینی تایبەتی خۆیەوە بیبینێت. بە جۆرێکیتر باسی بکەین، ڕاستیی ئەو ڕاستییەیە کە بتوانرێت تەنیا لە ڕووبەری جەنگەکەی خۆیدا بڵاوبکرێتەوە، لە گۆشەنیگای خواستی سەرکەوتندا و لە کۆتاییشدا، ئەگەر ئەم گوزارشتە گونجاو بێت، بۆ ڕزگاربوونی خودی قسەکەرەکە سەرڕێ بخرێت .”\nئایا دەکرێت گوتارێکی لێکئاڵاوی لەو جۆرە ڕەت بکرێتەوە وەك هێمایەك بۆ کۆمەڵگەی بەرمۆدێرن “سەرەتایی” کە هێشتا نەچۆتە ناو تاکگەرایی مۆدێرنەوە؟ هەروەها دەکرێت ژیانەوەی ئەو “سەرەتایی”یە لەمڕۆدا وەك هێمایەك بۆ گەڕانەوەی فاشیست ڕەتبکرێتەوە؟\nوەڵامەکە بۆ هەرکەسێك کەمترین شارەزایی لە مارکسیزمی ڕۆژئاوایی هەبێت ئاشکرایە:\nفەیلەسووفی هەنگاریی جۆرج لۆکاش “Lukács György ” ئەوەی ڕوونکردەوە کە چۆن مارکسیزم “ڕاستییەکی گەردوونییە” نەك لەگەڵ ئەوەشدا کە لایەندارانەیە ” partiality ” بەڵکو لەبەر ئەوەی بەشئامێزە، تەنیا لە پێگەیەکی دیاریکراوی تایبەتییەوە دەستەبەر دەکرێت.\nدەشێت ئێمە هاوڕا یان دژەڕای ئەم بۆچوونەبین، بەڵام ڕاستییەکە ئەوەیە کە ئەوەی فۆکۆ دوور دەکەوتەوە و لە ئێران بۆیدەگەڕا (فۆرمی ناکۆکیخوازیی “جەنگ” بۆ گوتنی ڕاستیی ) بە شێوەیەکی بەهێز لەو تێڕوانینە مارکسیستییەدا بوونی هەیە کە دەڵێت کەوتنە ناو لە خەباتی چینایەتییەوە ڕێگر نییە لەبەردەم زانینی “بابەتیانە”ی مێژوودا بەڵکو ڕەخساندنیەتی.\nمانای پۆزەتیڤیستی باو بۆ زانین وەك میتۆدێكی بابەتیانە بۆ واقیع کە بە هۆی وابەستەبونێکی دیاریکراوی تایبەتییەوە نەشێوێنراوە (ئەوەی فۆکۆ بە “فۆرمە ئارامکەر و سستکەر و ئاساییکەرەوەکانی دەسەاڵتی مۆدێرنی ڕۆژئاوا” ناوزەدی دەکات) ئەوە ئایدیۆلۆجیایە بە پوختەترین شێوە – ئایدیۆلۆجیای “کۆتایی ئایدیۆلۆجی”.\nلەلایەکەوە زانینێکی “بابەتیانە”ی نا – ئایدیۆلۆجی پسپۆرمان هەیە. لەلایەکی ترەوە تاکە پەرشوبڵاوەکانمان هەیە، کە هەر یەکێکیان ئاگایی خۆیانیان لەسەر خودێتی خۆیان چڕکردۆتەوە ” idiosyncratic” ” ئاگا لەخۆبوون”(ئەو چەمکەی فۆکۆ لەو کاتەدا بەکاریهێنا کە وازی لە ئەزموونە ئێرانییەکەی خۆی هێنا)، شتێکی بچووك کە چێژ بە ژیانی تاکەکە دەبەخشێت.\nلەم تێڕوانینەی تاکگەرایی لیبرالیزم، وە وابەستبوونی گەردوونیی، بەتایبەتی ئەگەر مەترسی سەر ژیانیش بگرێتەوە، گوماناویی و نا-ژیرانەیە…\nلێرەدا ئێمە ڕووبەڕووی لێکدژییەکی سەرنجڕاکێش دەبینەوە: لەکاتێکدا ئەوە زۆر جێی گومانە کە مارکسیزمی تەقلیدی بتوانێت لێکدانەوەیەکی باوەڕپێکەرمان پێشکەش بکات بۆ سەرکەوتنی تاڵیبان، نموونەیەکی تەواو ئەوروپیمان پێشکەش دەکات لەچەشنی ئەوەی فۆکۆ لە ئێران بەدوایدا دەگەڕا ( وە ئەوەی لە ئێستای ئەفغانستاندا سەرنجمان داگیر دەکات)، نموونەیەکە کە بە هیچ ئایینێکی فەندەمێنتاڵەوە گرێنەدراوە، بەڵکو پەیوەستبوونێکی هەموانییە بۆ ژیانێکی باشتر.\nپاش سەرکەوتنی گەردوونیی سەرمایەداریی، ئەم گیانی پەیوەستبوونە هەموانییە سەرکوت کرا، وە ئێستا ئەم باری سەرکوتکردنە\nلەشێوەی فەندەمێنتاڵیزمی ئایینیەوە دەگەڕێتەوە.\nئایا دەتوانین مەزەنەی گەڕانەوەی ئەو سەرکوتکراوە بکەین لە فۆرمە گونجاوەکەی خۆیدا وەك وابەستە بە ڕزگاربوونی هەموانەوە؟ لەڕاستیدا نەك دەتوانین مەزەنەی بکەین، ئەوە بە هێزێکی زۆرەوە لە دەرگاکانمان دەدات. با تەنیا ئاماژە بۆ کارەساتی گەرمبوونی گەردوون بکەین – ئەوە پێویستی بە هەڵوێستی هەموانیی زۆر گەورە هەیە، پێویستی بەوەیە لەو فۆرمەی خۆیدا شەهیدی بۆ بدرێت، قوربانییدان بە زۆربەی ئەو چێژبینینانەی پێیان ڕاهاتووین.\nئەگەر ئێمە بەڕاستی بمانەوێت بەتەواوی شێوازی ژیانمان بگۆڕین، ناچار دەبین دەستبەرداری تاکگەرایی “ئاگا لەخۆبوون” ببین کە هەموو سەرنجی لەسەر بەکارهێنانی چێژبینینەکانمانە. ئەم کارە بەتەنیا زانستی پسپۆڕ ئەنجامی نادات – بەڵکو پێویستە زانستێکی ڕەگداکوتراوبێت لەوابەستەییەکی هەموانیی قووڵتردا. پێویستە ئەمە وەاڵمەکەمان بێت بۆ تاڵیبان.\n104 جار خوێندراوه‌ته‌وه |


پاسەوانان چاوەڕێی وەڵامی حکومەتن - RojNews\nیەکەی پاسەوانانی حزبەکان لە چاوەڕوانی چاککردنی سیستمی پاشەکەوتی مووچەکانیان لەلایەن سەرۆکی حکومەتەوە و لە ئەگەری چاکنەکردنیشیدا، خۆپیشاندانێکی بەرفراوان ئەنجام دەدەن.\nبەهۆی ئەوەی ٦٥% مووچەی یەکەی پاسەوانی حزبەکان پاشەکەوت دەکرێت، ماوەی هەفتەیەک پاسەوانان لە سلێمانی و هەولێر و ڕانیە و گەرمیان و چەمچەماڵ. خۆپیشاندانیان ئەنجامدا.\nلەسەر ئەنجامی چالاکییەکانیان، عەمید بەمۆ عومەر، وتەبێژی ئەنجومەنی باڵای نوێنەرایەتی پۆلیسی پاسەوانی حزبەکان لە شاری سلێمانی بە ڕۆژنیوزی وت: دوێنێ لە کۆبونەوەمان لەگەڵ حزبەکان و ئەندامانی مەکتەب سیاسی یەکێتی و جەلال شێخ کەریم بریکاری وەزارەتی ناوخۆی هەرێمی کوردستان بەڵێنیان پێداوین، کە لەگەڵ سەرۆکی حکومەت و جێگرەکەی چەند ڕۆژێک کاتیان بدەینێ، هەوڵبدەن کە مووچەکانمان لەگەڵ هاوپیشەکانمان لە هەموو بەڕێوبەرایەتییەکانی ناو وەزارەتی ناوخۆ هاوتا بکەنەوە.\nداواکارییان بۆ هاوتاکردنی مووچەکانیان لەبەرئەوەیە کە مووچەی پاسەوانانی دیکەی بەڕێوبەرایەتییەکانی وەزارەتی ناوخۆ بە ڕێژەی (١٠-٣٠)% مووچەیان لێ پاشەکەوت دەکرێت، بەڵام یەکەی پاسەوانی حزبەکان ٦٥% مووچەکانیان پاشەکەوت دەکرێت، هەر وەک عەمید بەمۆ دەڵێت:"ئەوەش غەدرێکی گەورەیە".\nئاماژەی بەوەشدا:بریکاری وەزارەت لە چەند ڕۆژی ڕابردوودا ڕایگەیاند، کە لە مووچەی مانگی داهاتوو دەستکاری پاشەکەوتەکە دەکەن، بەڵام ئێمە ڕەتمانکردەوە، لەبەرئەوەی ئێرە وڵاتی قەزا و قەدەرە و نازانین مانگی داهاتوو مووچە دەدرێ یان نادرێت.\nدەستکاریی مووچەکانیان کراوە و عەمید بەمۆ دەڵێت:"کۆتا دەستکاری مووچە کە بۆ ئێمە کرابێت ئەوەیە کە ٩٩ هەزار دینار بۆ مووچەکانمان زیاد کراوە، کە ئەوەش هیچ لە ژیانمان ناگۆڕێت".\nلە دوای تەواو بوونی مۆڵەتەکەیان کە بۆ حکومەتیان دیارییکردووە مووچەکانیان چاکبکەن، کە تا ناوەڕاستی هەفتەی داهاتووە، وەک ئەو وتەبێژە دەڵێت:"خۆپیشاندانێکی بەرفراوانی شارستانی ئەنجامدەدەین".


كوردیو - "داعش خۆی بۆ هێرشی فراوان ئاماده ده‌كاته‌وه"\n"داعش خۆی بۆ هێرشی فراوان ئاماده ده‌كاته‌وه"\nچوار شەممە, 07 شوبات 2018 06:59\nرۆژنامه‌ی تایمزی بریتانی له راپۆرتێكدا ئاماژه به‌وه ده‌كات، چه‌كدارانی داعش ئه‌و ئاژاوه‌یه‌ی ئێستا كه عێراق و سووریای تیدایه ده‌قۆزێته‌وه، تا بۆ جاری دووه‌م به‌فراوانی په‌لاماری عێراق و سووریا بداته‌وه.\nرۆژنامه بریتانییه‌كه نوسیوویه‌تی "ئه‌و ناكۆكی و ململانێ تائیفیه‌ی هه‌یه، ده‌بێته ده‌رفه‌تی هه‌ستانه‌وه‌ی داعش و ریزه‌كانی خۆی رێكده‌خاته‌وه‌و جارێكی دیكه هێرش ده‌كاته‌وه سه‌ر عێراق و سووریا.\nبه‌گوێره‌ی راپۆرته‌كه، له مانگی ئۆكتۆبه‌ری ساڵی رابردووه‌وه تا ئێستا، داعش رۆژانه هێرشی ئه‌نجامداوه‌و له ناوچه‌كانی باكووری رۆژئاوای سووریا رووبه‌ڕووی ھێزه‌كانی رژێمی ئه‌سه‌د بوونه‌ته‌وه، پاش ئه‌وه‌ی بۆ ماوه‌ی دوو ساڵ له‌وناوچانه ده‌ركرابوون.\nروونیشیكردووه‌ته‌وه كه جارێكی دیكه چه‌كدارانی داعش له پارێزگای حه‌ما، به‌تایبه‌تی له كۆتاییه‌كانی ساڵی رابردوو ده‌ركه‌وتوونه‌ته‌وه‌و به‌خێرایی كۆنترۆڵی چه‌ندین پێگه‌ی هێزه ئۆپۆزیسۆنه‌كانی دیكه‌یان كردووه و ته‌نانه‌ت رووبه‌رێكی خاكیان له سنووری حه‌له‌ب خستووه‌ته‌وه ژێر كۆنترۆڵی خۆیان.\nده‌رباره‌ی چالاكییه‌كانی داعش له عێراق، تایمز نوسیوویه‌تی "به پشتبه‌ستن به‌و زانیارییانه‌ی كه گرووپه‌كانی چاودێری له سه‌رانسه‌ری عێراق كۆیانكردووه‌ته‌وه، ئاماژه‌ی ئه‌وه‌ی تێدایه كه چه‌كداره نه‌ناسراوه‌كان 440 هێرش و كرده‌ی توندوتیژیان ئه‌نجامداوه، ته‌قینه‌وه‌و رووبه‌ڕووبوونه‌وه و تیرۆری تاكه‌كه‌سی و رفاندن له ناوچه جۆراوجۆره‌كان به‌شێكی ئه‌و ھێرشانه بوون".\nبه‌گوێره‌ی ئه‌و زانیاریانه، ئه‌و 440 هێرشه له‌ماوه‌ی 104 رۆژدا ئه‌نجامدراوون و دواین كرده‌وه‌شیان رۆژی هه‌ینی رابردوو بووه".\nبه‌گوێره‌ی راپۆرتی رۆژنامه بریتانییه‌كه، پیده‌چێت داعش ئاماده‌ییه‌كی به‌هێزی له پاریزگای دیاله و مووسڵ و ئه‌نبار هه‌بێت و ئه‌گه‌ری ئه‌وه‌ش زۆره كه ئه‌بو به‌كر به‌غدادی رێبه‌ریان هێشتا له‌و ناوچانه‌دا خۆی حه‌شاردابێت.


یارییەكەی عێراق و ئێران.. لەنێوان سیاسەت‌و وەرزشدا چیتر هێڵەكان جیكەرەوە نین\n15/11/2019 908 جار خوێندراوه‌ته‌وه\nپێش دەستپێكردنی یاری نێوان هەڵبژاردەی عێراق و ئێران لەگەڕی پێنجەمی پاڵاوتنی دووسەرەی ئاسیا بۆ جامی جیهانی ساڵی ٢٠٢٢ و جامی ئاسیا ٢٠٢٣، كە تێیدا هەڵبژاردەی عێراق بە (٢-١) لە هەڵبژاردەی ئێرانی بردەوە، باڵیۆزی ئەمەریكا لە بەغدا "ماسیۆ تۆلەر" بەلەبەركردنی جلی هەڵبژاردەی عێراق و هیواخواستنی بە سەركەوتنی هەڵبژاردەی عێراق بەسەر ئێراندا بووە جێگای سەرنجی چاودێران .\nئەو هەڵوێستە وای لە چاودێران كرد، كە ئەو هەنگاوەی باڵیۆزی ئەمەریكا بەو كەشە سیاسییە ناكۆكەی نێوان واشنتۆن و تاران و خۆپیشاندان و نارەزایەتییەكانی عێراق ببەستنەوە، كە نزیكەی دوو مانگە بەردەوامە زۆر بە خەستی دژایەتی دەستتێوەردانی ئێران لەكاروباری عێراق دەكەن، كە لەمیانی یارییەكانی نێوان عێراق و ئێران بەباشی گوزارشتی لێكرا.\nئەو كەشەی لەكاتی بەڕێوەچوونی یاریی نێوان هەردوو هەڵبژاردەی عێراق و ئێران بەڕێوەچوو مشتومڕێكی تری سەبارەت بە پەیوەندی نێوان وەرزش و سیاسەت بەتایبەت تۆپی پێ هێنایە گۆڕێ، كە وادیارە هێڵە جیاكەرەوەكانی نێوانیان چیتر نەماوە .\nلای خۆیەوە بەڕێوەبەری "عەرەبی بۆ لێكۆڵینەوە" دەڵێت: بەیەكداچوونی وەرزش و سیاسەت لە یاریگاكاندا كارێكی دووبارەیە و ئاكامی خراپ بەجێدێڵێت .\nدكتۆر محەمەد سادق ئیسماعیل بەڕێوەبەری ناوەندی عەرەبی بۆ لیكۆڵینەوە سیاسییەكان سەبارەت بەیارییەكانی نێوان هەردوو هەڵبژاردەی ئێران و عێراق دەشڵێت: بەیەكداچوونی سیاسەت و وەرزش لەمساڵانەی دواییدا لەسەری راهاتووین.\nهەروەها دەڵێت: ئەوە هەر پەیوەست نییە بە یارییەكانی جیهانی عەرەبی و ناوچەكە، بەڵكو ئەوە لە یاریگاكانی ئەوروپاش دەبینین كاتێك هەندێك لافیتە و ئاماژەی رەگەزپەرستی بەرانبەر بە یاریزانێك بەرز دەكرێتەوە، بەڵام ئەوانە ئێستا چارەسەر كراون.\nئیسماعیل باسی لەوەش كردووە، كە یارییەكی عێراق و ئێران رەهەندە سیاسییەكان رەنگدانەوەی لەسەر وێنەی دەوڵەت دابووەوە نەك لەسەر یاریی تۆپی پێ ، باڵیۆزی ئەمەریكاش لە عێراق كاتێك بەرگی هەڵبژاردەی عێراق دەپۆشێت ئەوە مانای وایە لایەنگی سیاسی بۆ عێراق دەكات بەرانبەر بە ئێران، نەك هاندانی هەڵبژاردەی تۆپی پێی عێراق.\nسادق ئەوەش دەڵێت: باڵیۆزی ئەمەریكا ئامادەی یارییەكە نەبوو بەڵكو تەنیا پشتیوانی هەڵوێستە سیاسییەكان بووە لەڕێگای یارییەكانەوە، ئەو جۆرە كارانەش بۆی هەیە توندی و سرووشتێكی سیاسییانە بە یارییەكانی دواتر بەخشێت.\nئێوارەی رۆژی سێ شەممە عێراق‌و ئێران لەسەر خاكی ئوردن رووبەڕووی یەك بوونەوەو یارییەكەش بەئەنجامی دوو گۆڵ بەرانبەر بەگۆڵێك لەسوودی كوڕانی وڵاتی نێوان دوو رووبارە كۆتایی هات.\nهاوكات شیكەرەی سیاسی عێراقی ویسام سەباح سەبارەت بە كەشی یارییەكەی نێوان هەردوو هەڵبژاردەی عێراق و ئێران دەڵێت: هاندەرانی عێراق بە گەرموگوڕییەوە هانی هەڵبژاردەكەیاندا و ئەوانی تریش هەر وابوون، ئامانج بردنەوە بوو لە ئێران جا هەرچۆنێكی بێت، شەقامی عێراق وا مامەڵە لەگەڵ بردنەوە لە هەڵبژاردەی ئێران دەكەن وەك ئەوەی گورزێكی سیاسی بێت بەرد تاران كەوتبێت، بەو واتایەی عێراقییەكان دەتوانن لەرووی سیاسی و وەرزشی و دیبلۆماسییەوە بەسەر تاراندا سەربكەون.\nسەباح ئاماژەی بۆ ئەوەش كردووە، كە جەماوەری عێراقی زۆر بە بەهێزی هانی هەڵبژاردەی عێراقیاندا لەدژی ئێران ، ئەوەش وەك هەڵوێستێكی وەرزشی و لەچوارچێوەی ئەو هەستیارییە سیاسییەی ئێستا هەیە .


پەرلەمانتارێك: بەشێك لەو هێزانەی داوای هەڵبژاردنی پێشوەختەیانكرد پەشیمانن – Politic Press\nلە سلێمانی دوو داعش دەستگیركران\nموقتەدا سەدر گەشتە بەغدا و بڕیارە لەگەڵ چوارچێوەی هەماهەنگی كۆببێتەوە\nنرخی نەوت گەشتە سەروو 90 دۆلار\nقوباد تاڵەبانی داوا دەكات ژنان و كچانی رۆژنامەنووس بپارێزرێن لە هەر هەڕەشەیەك رووبەڕوویان دەبێتەوە\nلەسەر ئاستی جیهان كوردێك دەبێتە براوەی پێشبڕكێیەكی پەیمانگای میدیایی جەزیرە\nمەزڵوم كۆبانێ: لە حەسەكە مێژووی ئازادكردنی كۆبانێ دووبارە بوەوە\nستران عەبدوڵا: زۆرینەی پارتی زۆرینەیەكی ساختەیە\nهەسەدە کۆنترۆڵکردنەوەی تەواوەتی گرتووخانەی "غوێران"ی ڕاگەیاند\nوەزارەتی دارایی چەند بڕیارێك لە بەرژەوەندی كەمئەندامان دەردەكات\nدەرماڵەیەکی نوێ بۆ بەشێک لە فەرمانبەران خەرج دەکرێت\nپەرلەمانتارێك: بەشێك لەو هێزانەی داوای هەڵبژاردنی پێشوەختەیانكرد پەشیمانن\nته‌مموز 27, 2021\nلەتێلیگرام یەکەم کەسیت هەواڵەکانت پێدەگات جۆینبە https://t.me/Politicpress\nئەندامێكی پەرلەمانی عێراق دەڵێت، دۆخی عێراق گونجاو نییە بۆ ئەنجامدانی هەڵبژاردنی پێشوەختەو بەشێك لەو هێزانەی داوای پێشخستنی هەڵبژاردنییانكرد ئێستا پەشیمانن.\nموسەننا ئەمین، ئەندامی پەرلەمانی عێراق بە پۆڵەتیك پرێسی راگەیاند: بە بڕوای من پێویستە هەڵبژاردنی پێشوەختەی عێراق دوابخرێت، لەبەرئەوەی هەل و مەرجی هەڵبژاردنی پێشوەختە لە ئارادانییە، وە ئەوەی كەكرا هەندێك لایەنی سیاسی لە عێراق شەقامیان بەكارهێنا بۆ ئەم ئامانجە، هەندێك لەو هێزانەشی كە لە شەقامدا پشتیوانی داخوازی هەڵبژاردنی پێشوەختەبوون ئێستا پەشیمانن و خۆیان داوا دەكەن هەڵبژاردنەكە لە وادەی خۆیدا ئەنجام بدرێت نەك پێشبخرێت.\nئەو پەرلەمانتارە وتی : داواكاری هەڵبژاردنی پێشوەختە داواكارییەكی شەقامی عێراقی بوو نەك شەقامی كوردستان، من پێم وایە هیچ مەترسییەكی نیە ئەگەر دوابخرێت بەڵكو بەپێویستی دەزانم دوابخرێت، چونكە هەلومەرجەكە هەستییارە.\nوتیشی: ئەگەر ئەمریكا وەكو ئەفغانستان دەربچێت لە عێراق ئەوە كارەساتی گەورە روودەدات، پێم وانییە ئەمریكا هاوشێوەی ئەفغانستان عێراق جێبهێڵێت، لە ژێر فشاری هەندێك لایەنە سیاسییەكان و میلیشیاكان و رووناكی سیاسەتی خۆی بۆ كشانەوە لە زۆرێك لەم ناوچانە لانی كەم هەندێك لە هێزە سەربازییە شەڕكەرەكانی دەكشێنێتەوە، بەڵام ئەوە رونادات ئەمریكا بەتەواوی بكشێتەوە، چونكە ستراتیجیەتی ئەمریكا لە عێراق جیاوازە لە ئەفغانستان.\nرۆژی دووشەممە، جۆ بایدن سەرۆكی ئەمریكا و مستەفا كازمی سەرۆك وەزیرانی عێراق، لە كۆشكی سپی لەواشنتن كۆبوونەوەو لە كۆبوونەوەكەدا جۆ بایدن سەرۆكی ئەمریكا رایگەیاند، ئەركی هێزە شەڕكەرەكانی ئەمەریكا لە عێراق لە مساڵدا كۆتایی دێت بەڵام ئەوان پشتگیری ئەنجامدانی هەڵبژاردنی پێشوەختەی عێراق دەكەن.\nTags: عێراق موسەننا ئەمین هەڵبژاردنی پێشوەختە\nئەمەریكا پارە بۆ عێراق دەنێرێت\nپۆڵه‌تیك هۆكاری نه‌چوونی شاندی دانوستاندکاری هه‌رێم بۆ به‌غدا ئاشكراده‌كات\nتشرینی دووه‌م 9, 2020\nنرخی نەوت بەرێژەی 8% بەرزدەبێتەوە\nكانونی یه‌كه‌م 30, 2020\nپەیامێکی نوێ لە رۆحانییەوە بۆ کازمی\nئایار 10, 2021\nیەحیا رەسوڵ: هەمووگفتوگۆكان بۆئەوەن لەگەڵ هێزەكانی هەرێم بۆشاییه ئەمنییەكان پڕبكەینەوە\nتشرینی دووه‌م 12, 2021\nھاوڕێم مەلا بەختیار، وێنه‌که‌ت تاساندمی\nخشتەی نوێی دابەشکردنی مووچەی مانگی یەک\nئەو بڕیارەی عێراقیەکان چاوەڕێی بوون دادگای فیدراڵی ڕایگەیاند\nیەکەم لایەنی گەورەی عێراق بڕیاریدا دەنگ بە بەرهەم ساڵح بدات\nهەڵوێستی بزوتنەوەی گۆڕان لەسەر پۆستی سەرۆككۆمار\nکازمی بە یاوەری شاندێکی باڵای ئەمنی گەیشتە شەنگال\nنەتەوەیەکگرتووەکان لەسەر کردنەئامانجی ماڵەکەی حەلبوسی هاتەدەنگ


NRT TV | جیهان | ئێران پێشنیازێک دەخاتە بەردەم دەوڵەتانی کەنداو\nئێران پێشنیازێک دەخاتە بەردەم دەوڵەتانی کەنداو\nیەحیا ڕەحیم سەفەوی ڕاوێژکاری سەربازیی عەلی خامنەئی ڕابەری باڵای ئێران\nئێران پێشنیازێکی خستە بەردەم دەوڵەتانی کەنداو بۆ ئیمزاکردنی پەیماننامەیەک، کە هیچیان دەستدرێژی نەکەنە سەر ئەویدیکەیان و هاوپەیمانیەتییەک لەگەڵ دەوڵەتانی دیکەش پێکبهێنن.\nئاژانسی هەواڵی فارس نیوز لە زاری یەحیا ڕەحیم سەفەوی ڕاوێژکاری سەربازیی عەلی خامنەئی ڕابەری باڵای ئێران بڵاویکردەوە، وڵاتەکەی بەردەوام لە هەوڵی چەسپاندنی پەیوەندییەکی دۆستانەیە لەگەل وڵاتانی هاوسێدا و ستراتیژییان ئەوەیە کە ململانێ نەکەن لەگەڵ هاوسێکان.\nئامادەیی ئێرانیشی دەربڕی بۆ ئیمزاکردنی پەیماننامەیەک کە هیچ دەوڵەتێکی ناوچەکە دەستدرێژی نەکاتە سەر ئەوانی تر و پێکهێنانی هاوپەیمانێتییەک لەگەڵ دەوڵەتانی دیکەشدا.\nڕەحیم سەفەوی ئاماژەی بەوەکردووە ئەمریکییەکان زیاتر لە ٢٥ بنکەی سەربازییان هەیە لە ناوچەکەدا، بە تایبەت بوونی فەرماندەیی بنکەی ئاسمانی ئەمریکا لە قەتەر کە بەلای ئێرانەوە تیرۆریستییە، هەروەها بوونی بنکەیەکی هێزی پیادەی دەریایی لە کوەیت و بنکەیەکی هێزە دەریاییەکان لە بەحرەین، کە سەرجەمیان زیاتر لە ٢٠ هەزار سەربازیان تێدایە، بۆیە دەبێت ئەمریکییەکان بزانن کە ئەو هێزانەیان لەبەردەم هێرشی موشەکەکانی ئێراندایە.\nڕاوێژکاری سەربازیی خامنەئی جەختیکردەوە، کەشتیەگەلی ئەمریکا و بیانییەکان لە کەنداو بە هەمان شێوەیە لەبەردەم ڕەحمەتی موشەکی هێزی دەریایی سوپای پاسداراندایە.\nلە کۆتایی وتەکانیدا سەفەوی جەختیکردەوەتەوە، دۆناڵد ترەمپ سەرۆکی ئەمریکا کاڵای ئابوری کردووە بە دۆخی ئەمنییدا و بە هیچ شێوەیەک ناچێتە جەنگێکەوە ئەگەر قازانجێکی ئابوری نەبێت، بۆیە ترەمپ باش دەزانێت جەنگ لەگەڵ ئێراندا بە شکستێکی سەربازیی و تێچوونێکی گەورەی ئابوری کۆتایی دێت.\nئەو وتانەی ڕاوێژکاری سەربازیی ڕابەری باڵای ئێران لە کاتێکدایە، ئەمڕۆ هێزی دەریایی ئەمریکا لە دەریای عەرەب دەستی بە ئەنجامدانی مانۆڕێکی سەربازیی کردووە، کە فڕۆکە ستراتیژییەکانی جۆری بی ٥٢ بەشدارییان تێدا کردووە.


دکتۆر کرمانج گوندی: ئەمە بەددترین سەردانی ئەردوگانە بۆ ئەمەریکا و بە دەستی بەتاڵ گەرایەوە\nسەرۆکی تورکی رەجەب تەیب ئەردوگان بۆ یەکلاکردنەوەی ناکۆکیەکانی لە گەڵ وڵاتە یەکگرتووەکان لە رۆژی چوارشەممە سەردانی کۆشکی سپی کرد و لەگەڵ سەرۆک ترامپ و هەندێ لە ئەندامانی کۆنگریس کۆ بوەوە. میدیاکانی ئەمەریکا هەرچەند گرنگیەکی ئەوتۆیان بە سەردانەکەدا نەدا بەڵام ئەوان، میدیاکان بە گشتی و میدیاکانی تورکیش دەڵێن ترامپ و ئەردوگان دانۆستاندنێکی دۆستانەیان هەبوو بەڵام ناکۆکیەکان وەکو خۆێ ماوەتەوە، ئایا ئەمە بە واتای ئەوەیە ئەردوگان بە دەستی بەتاڵ گەڕایەوە؟\nئەردوگان بە چ ئومێدێکەوە هاتبوو وە ترامپ بە چ ئومێدێک بوو؟\nمەبەسەت لە بەشداریکردنی ئەندامانی کۆنگریس وە تاێبەت لیندسی گرام؟\nئەو ڤیدیۆ ئامادەکراوەی کە لە لایەن کاربەدەستانی تورکیەوە ئامادە کرابوو و ئەردوگان پێشانی کاربەدەستانی ئەمەریکاییدا، ئاخۆ چ کاردانەوەیەکی هەبوو؟\nلە قۆناغی پاش هاتنی ئەردوگان، کورد دەبی چی بکات، نەک هەر لە رۆژئاوا بەڵکو کورد لە بەشەکانی تر بۆ پاراستنی ئەو دەسکەوتانەی کە بە خوێنی هەزاران شەرڤانی کورد و وێرانی وڵاتەکەیان بە دەستهاتووە؟\nپرۆفیسۆر دکتۆر کرمانج گوندی سەرۆکی بەشی رێبەرایەتی پەروەردە لە زانکۆێ ئیالەتی تەنیسی لە هەڤپەیڤینێکدا لەگەڵ بەشی کوردی دەنگی ئەمەریکا دەلێت " دانیشتی سیلکی سیاسی دیپلۆماسی هەمیشە جودا لە جودایی بیرورا بە جۆرێکی پرۆفیشناڵ دەپارێزرێتن، بەڵام واش نەبوو وەکو میدیای تورکی بە تاێبەتی باسی کردبێت دانیشتنەکە دۆستانە بوە، بە هیچ جۆرێک دۆستانە نەبوە بە تاێبەتی پێشاندانی ئەو ڤیدیۆییە کە لە پێشدا مونتاژ و ئامادە کرابوو گوایە کار و کردارەکانی یەپەگە تیرۆریستیە، ئەوە کاردانەوەیەکی توندی لێکەوتەوە بە تاێبەتی لە لایەن سیناتۆۆر لیندسی گرام، وەج ئەمە یەکەم جاریشە لەسەر ئاستی سایسەتی سەرای سپی و لە سینات بەو جۆرە داکۆکی لە کورد بکرێت، ئردوگان بەو کارەی کە ئەنجامی دا لە پێشاندانی ئەو ڤیدیۆیە نیشانی دا کە لە راستیدا مرۆڤێکی ( احمق) ە وە وا تێدەگات بەو جۆرە شتانە یاری بە سایکۆلۆژی و زهنی سەرۆک و سیناتۆرەکات بکات ".\nدکتۆر کرمانج هەر وەها دەڵێت " ئەردوگان بە بێ ئومێدی گەڕاوەتەوە، چونکە هیچ بەڵێنێکیان، هیچ گفتێکیان پێی نەدا کە ئەگەر شتێکی وا بێتە سینات، رێگری لێبکرێت، ئەوە دەری دەخات باری تورکیا بە تایبەتی ئەردوگان سەرۆلێژە وە درۆ و دەلەسەکانی ئەردوگان و یاری لە نێوان وڵاتاندا هەموو ئاشکرا بوە و ئیدی خەڵک باوەڕی پێی ناکا وە بەشداریکردنی سیناتۆرەکان شتێکی نویە لە فەرهەنگی مێوانداری سەرۆکێک و سیناتۆرێک بەو جۆرە مشت و مڕی توندی لەگەڵ سەرۆکی میواندا هەبێت، بەشداریکردنی سیناتۆرەکان ئاماژە بەوە دەکات کێشەکە زۆر زۆر جدیترە لەوەی ئەردوگان بیری لێدەکات".\nدکتۆر کرمانج دەشڵێت " من پێیم وایە ئەمە بەددترین سەردانی ئەردوگانە بۆ ئەمەریکا، نەک هەر لە سەرای سپی سۆکایەتی پێکرا و بە دەستی بەتاڵ لە سەرای سپی هاتە دەرێ، بەڵکو لەسەر ئاستی میدیای ئەمەریکاش کەمترین سەرنجیشی پێنەدرایە لەبەر ئەوەی باش لە کاروکردارەکانی ئەردوگان تێگەیشتوون ".\nدکتۆر کرمانج هەر وەها دەڵێت " کاتی ئەوە هاتوە دەسەڵاتی سیاسی کوردی لە هەر چوار پارچەی کوردستان بە جۆرێکی تر بیر بکاتەوە بە دانانی ستراتیژیەتێکی نیشتمانی پتەو و بەرفراوان وە ئەگەریش کونسەیەکی نیشتمانی پێک نەهێنرا با سیستمێکی کۆنفدرالی درووست بکەن ".\nInterview with Kirmanj Gundi - live


وەزارەتی تەندروستی نوێترین ئاماری توشبووانی کۆرۆنای لە هەرێم ڕاگەیاند.. چەند توشبوو لە نەخ\nوەزارەتی تەندروستیی هەرێم ئاماری نوێی ڤایرۆسی کۆرۆنای بڵاوکردەوە و ڕایگەیاند، لەماوەی 24 کاتژمێری ڕابردوودا یەک حاڵەتی ڤایرۆسەکە تۆمارکراوە.\nبەگوێرەی راگەیەندراوەکە، تائێستا لە هەرێمی کوردستان 381 تووشبووی ڤایرۆسەکە تۆمارکراوە و لەو ژمارەیەش پێنج توشبوویان گیانیانلەدەستداوە و 327 توشبووش چاکبوونەتەوە، واتە لەئێستادا 49 توشبوو لە نەخۆشخانەکاندا ماون و لەژێر چاودێری پزیشکی دان.\nتاوەکو ئەوڕۆ (٩٦٥١) هاووڵاتی "ئەوانەی کە لە دەرەوەی ووڵات گەڕانەتەوە وە ئەوانەی کە بەرکەوتەی نەخۆشە چەسپێنراوەکان" کەڕەنتین کراون، لەئێستادا تەنها (١٤٢٧) هاووڵاتی لە (٣٣) شوێنی جیاوازی کەرەنتین ماونەتەوە؛ (٤٣٢) لە هەولێر، (٢١١) لە سلێمانی، (٧٥٥) لە دهۆك، (٢٩) لە ڕاپەرین. وە (٨٢٢٤) هاووڵاتی لە کەرەنتین دەرچوونە و گەڕانەوەتە ناو خانەوادەکانیان دوای تەواو کردنی ماوەی ١٤ رۆژ وە ئەنجامدانی پشکنینی تاقیگەیی بۆیان وپشتراستکردنەوەی ئەوەی کە هەڵگری ئەو نەخۆشیە نین، لەگەڵ کەڕەنتین کردنی ژمارەیەکی تری هاووڵاتییان لە ٢٤ کاتژمێری ڕابردوودا کە کۆی گشتیان (٩٠) هاووڵاتی بوو.\nلەماوەی ٢٤ کاتژمێری ڕابردوودا؛ (١٨٤٩) پشکنین ئەنجام دراوە لەسەر ئاستی هەرێمی کوردستان؛ (٥٤٦) هەولێر، (٩٦٤) سلێمانی، (٣١٠) دهۆك، (٢٩) سۆران دەرەنجام (١) تووشبووی نۆێ لە هەرێمی کوردستان تۆمارکرا بەم شێوەیەی خوارەوە:\nپارێزگای هەولێر (١) پۆزەتیڤ: ئافرەتێکی تەمەن (٢٥) ساڵ، دانیشتووی گووندی کاولۆك سەر بە قەزای رواندوز، خێزانی تووشبووێکی پێشووە.\n(کۆی گشتی ئەو پشکنینانەی کە ئەنجام دراوە لە سەرەتای سەرهەڵدانی ڤایرۆسی کۆڕۆنا (٤٢٢٣٤) پشکنین بووە)\nکۆی گشتی تووشبووان بە ڤایرۆسی کۆڕۆنای نوێ COVID-19 لە هەرێمی کوردستان (٣٨١) تووشبوو، لەنێویاندا (٥) مردن هەیە و (٣٢٧) نەخۆش چاکبووەتەوە، وە ئێستا تەنها (٤٩) نەخۆش لەژێر چاودێری پزیشکی دان.


ده‌رچوونی فه‌رمی ماڵپه‌ری OpenJailbreak جه‌یلبرێكی سه‌رچاوه كراوه بۆ هه‌مووان – کەی ئای تی ئێن\nئای ئۆ ئێس 26, ئاب 2013\nله مانگی ڕابردوو هاككه‌ر و گه‌شه‌پێده‌ری به‌ناوبانگ Joshua Hill گووتی كه هاككه‌ری ناسراو به P0sixninja هه‌ستا به كۆتایی پێهێنان به ماڵپه‌ره‌كه‌ی به بیرۆكه‌ی OpenJailbreak كه بریتیه له پاڵاوگه‌یه‌كی ژماره‌یی سه‌رچاوه كراوه بۆ كه‌رسته‌كانی جه‌یلبرێك، ئه‌مڕۆ ئه‌م ماڵپه‌ره كۆتایی به درووست كردنی هات و خرایه ژێر ده‌ستی به‌كارهێنه‌ران كه بریتیه له ماڵپه‌رێكی فه‌رمی بۆ هه‌مووان له كاتێك دا هه‌ستاون به گۆڕینی دیزاینی ماڵپه‌ڕه‌كه به شێوه‌یه‌كی سه‌رده‌میانه.\nماڵپه‌ری OpenJailbreak.org ئێستا به‌رده‌سته بۆ هه‌موو كه‌س به شێوه‌یه‌كی نوێ وه ئێستاكه پێك هاتووه له ژماره‌یه‌كی زۆر له كه‌رسته‌و و پێكهاته‌كانی جه‌یلبرێك كه پێویسته بۆ گشت گه‌شه‌پێده‌ره‌كان و ئه‌وانی تر.\nله كۆنگره‌ی جه‌یلبرێكی ساڵانه‌ی WWJC 2013 هاككه‌ر و گه‌شه‌پێده‌ر P0sixninja ده‌ڵێت: هه‌ستام به شیكردنه‌وه‌یه‌كی گشتی بۆ كردنه‌وه‌ی ئه‌و پرۆژه‌یه و هاككه‌ری ناوبراو له باره‌ی OpenJailbreak ده‌ڵێت ئه‌وه به‌شێكه له‌و پرۆژه گه‌وره‌یه بۆ درێژ كردنه‌وه‌ی جه‌یلبرێك بۆ ماوه‌یه‌كی درێژ و به‌رده‌وام بوونی له داهاتوو دا.\nلەڕێگەی بەردەست بوونی گرنگترین پێشکەوتنەکان لە هاکەرەکەوە بە شێوەی سەرچاوە کراوە بۆ سەرجەم پەرەپێدەر و شارەزایانی تر. هاکەر P0ixninja داوای لە هەموو ئەوانەیە کە هەستن بە بەردەستکردن و بڵاوکردنەوەی هەڵەکان کە ئەم فایلانە لەخۆی دەگرن. و هەروەها داواشی لێیانە کە تایبەتمەندی زیاتر بۆ ئەم کەرەستانە زیاد بکەن، هەروەکو هیوا خوازە زانیاری گرنگ ببینێت لە ڕێگەی کرداری جەیلبرەیک.\nدیارە ئەم پرۆژەیە پێوستە هاکەر P0ixninja خۆی تەرخان بکات بۆ هەرچی کرداری گەورە و بچوکە کە بریتیە لە کۆکردنەوەی زیاتری هەڵة و کێشە پڕۆگرامییەکان کە دەبنە هۆی یارمەتیدانی تەواوی هاکەرەکان بۆ دەستگەیشتنیان بە جەیلبرەیکی نوێ لەکاتێکی گونجاودا.\nهاکكەری ناوبراو هەڵدەستێت بە بەردەستکردنی فایلی زیاتر لەناو ئەم پێگەیە، هەروەکو چۆن فایلی IPSWی تایبەت بە سیستەمی کارگێری ئای ئۆ ئێس لێکهەڵدەوەشێنیت و کۆدەکانی و ڕێگەکانی هاککردنیان ئاشکرادەکات و لەسەر پێگە رووماڵیان دەکات.\nOpenJailbreak دەبێتە تەنها یەکێک لەنێوان چوار پێگەی تر کە لە ئێستادا هاکر Posixninja کاریان لەسەردەکات.\nماڵپه‌ری فه‌رمی: www.OpenJailbreak.org


پێنج قۆناغ هه‌یه له په‌یوه‌ندی خۆشه‌ویسیدا و ته‌نها به‌هێزترین عاشقه‌كان ده‌توانن قۆناغی سێهه‌م تێپه‌ڕێنن\n1265 جار خوێندراوەتەوە کات12:30 بەروار06-04-2019\nلێره‌دا په‌یوه‌ندی خۆشه‌ویستی پێنج قۆناغی بۆ دانراوه و ، كه هه‌ر یه‌كێك له كه‌وتنه نێو په‌یوه‌ندیدا پێیدا تێپه ده‌بێت و قۆناغی سێهه‌میش ئاماژه‌ی به‌هێزی ئه‌و په‌یوه‌ندیه ده‌گه‌یه‌نێت . ئه‌وانیش بریتین له :-\nله‌گه‌ڵ ناسینی كه‌سێكی نوێدا ، بۆتۆ وه‌ك مانگی هه‌نگوینی وایه و هه‌موو شتێكی بۆت جێگه‌ی بایه‌خه و ، زوو، زوو ، چاوه‌ڕێی ته‌له‌فۆن یان هه‌ر شتێكی دیكه ده‌كه‌یت له‌وه‌وه پێت بگات .\nهه‌ست ده‌كه‌یت هه‌ر دوكتان جدین ، و ئاماده‌یی هه‌موو شتێكت تێدایه. ئه‌مه‌ش خاڵێكی گرنگه چونكه هه‌ردوكتان ده‌جوڵێن و هه‌ست به‌و ژیانه ڕاسته‌قینه‌یه ده‌كه‌ن . و هه‌موو كاره‌كانت و ته‌نانه‌ت بیر و بۆچوونه‌كانتی له‌گه‌ڵ دابه‌ش ده‌كه‌یت\n3-ڕۆتین و نائومێد بوون :\nهێشتا هه‌ستی به‌هێزت بۆی هه‌یه و به‌ڵام هه‌ندێ جیاوازی ده‌بینی كه نائومێدت ده‌كات، ده‌زانیت كه پێكه‌وه بوونتان خۆشحاڵییه‌كه‌ی سه‌ره‌تای نه‌ماوه ، به‌شێكی په‌یوه‌ندی به رۆتیناتی كاری ڕۆژانه‌وه هه‌یه وه‌ك ئیش ماڵه‌وه و چوونه سه‌ر كار و ماندوویه‌تی و هه‌ست ده‌كه‌یت ته‌واو بێزارت ده‌كات،ئه‌مه‌ش قۆناغێكی مه‌ترسیداری په‌یوه‌ندیه‌كه‌یه و ئه‌گه‌ری دوور كه‌وتنه‌وه له‌یه‌كدی هه‌یه و په‌یوه‌ندیه هه‌ڵبوه‌شێته‌وه .\nله‌م قۆناغه‌دا هه‌ست ده‌كه‌یت له‌لایه‌ن خۆشه‌ویسته‌كه‌ته‌وه و ده‌پارێزرێت و ، ئه‌وه‌ی تۆ وێنات كردووه ، وه‌ك خۆیی و له ڕاستیدا ده‌یبینیت ، چونكه قۆناغی سێهه‌م كه مه‌ترسیداره تێت په‌ڕاندووه ، لێره‌دا گه‌رچی گرنگی پێدانه‌كان وه‌ك سه‌ره‌تا نیه به‌ڵام قۆناغێكه په‌یوه‌ندیه‌كه كه‌متر ئه‌گه‌ری هه‌ڵوه‌شاندووه و كۆتایی پێهاتنی هه‌یه .\nئه‌گه‌ر له‌م قۆناغه‌دابیت شایانی پیرۆزبایت، چونكه زۆر ئاسوده‌یت له‌گه‌ڵ ئه‌و كه‌سه و قۆناغی دڵه‌ڕاوكێت تێپه‌ڕاندووه ، قۆناغێكه ناتوانن ده‌ستبه‌رداری یه‌كدی ببن و به هه‌موو جیاوازییه‌كانیه‌وه یه‌كتان قبوڵكردووه .


Khubaib 02/08/2021 - 18:02 بڵاوکراوەتەوە لە كوردستانی\nلاهور شێخ جەنگی پەیامێکی بڵاوکردەوە و رایگەیاند، داوای لێکراوە کوردستان جێبهێڵێت، ، باس لەوەشدەکات بۆ یەکلاییکردنەوەی ئەو تۆمەتانەی رووبەڕووی کراوەته‌وه پەنا دەباتە بەر دادگا.\nلە پەیامەکەیدا لاهور شێخ جەنگی باسی لەوەکردوە: دوای ئەوەی بە مەرجی پێکهێنانی لیژنەیەکی لێکۆڵینەوە لەو تۆمەتانەی ئاراستەی کراوە، دەسەڵاتەکانی رادەستی هاوسەرۆکی یەکێتی کردوە، بەڵام بە هۆی ڕێگرییه‌وه مەکتەبی سیاسی یەکێتی نەیتوانیوە لیژنەکە پێکبهێنن.\nراشیگەیاندوە: دوای نائومێدبوونی لە مەکتەبی سیاسیی حزبەکەی بڕیاریدا کە پەنابەرێت بۆ بەردەم دادگای سلێمانی و داوا بکات کە هەموو ئەو تۆمەتانەی خراونەتە پاڵی لە ڕێگەی دادگاوە یەکلایی بکرێتەوە".


کێشە باسنەکراوەکەی ئاینی ئێزدی\nنوسینی: دێلاڤ ئەحمەد\nھەندێک دیاردە ھەن بەزۆری بەھۆی ئاینەوە پەیدا بوون و ھەر بەھۆی ئاینیشەوە درێژەی پێدەدرێت ، ئێمە لێرەدا باس لە دیاردەیدک دەکەین لە ناو ئاینی ئێزدیدا، تائێستاش برەوی خۆی ھەیەو پەیڕەوی لێ دەکرێت، بەڵام سەرەتا باسێک لەسەرەتای ئاینەکە دەکەین. دیاریکردنی ھاتنی ئاینەکە کارێکی ئەستەمە لەبەر ئەوەی لەکاتی دروست بونیدا ھیچ نوسراوێک نە بوە یا خود پەیڕەو کردنی ڕێوڕەسمە ئاینیەکان دوور لە چاوی بیانی ھەروەھا پەیوەندی نێوان تاکی ئێزدی و خوا پەیوەندیەکی ڕاستەو خۆیە واتا ھیچ پێغەمبەرێکیان نیە. داخراوی ئاینەکە، نەبونی لێکۆڵینەوەیەکی جدی لەسەر شوێن دانیشتوانی ئاینەکە، باڵا دەستی ئاینێکی کە وەک (ئیسلام) بوەتە ھۆی نە ھێشتنی بەڵگەکان.\nزۆربەی سەرچاوەکان پێماننیشان دەدەن کە ئاینەکە لە درێشکراوەی زەردەشتە یان ڕایدەگەیەنن کە ئەم ئاینە گۆڕانکاری زۆری بە خۆە بینیوە (لێکۆڵینەوەی وردی مورشد ئەلیوسف). ئەو گرفتە مەترسیدارەی کەدەمانەوێت بیخەینە ڕوو، سنورداریەتی ژن و ژنخوازیە لە ناو کۆمەڵگای ئێزدیدا. ئەوەی لەم بابەتەدا گرنگە خستنە ڕوی چینەکان و کاریگەریگتی بەسر پەیڕەو کەرانی ئاینەکە، سێ چینی سەرەکی ھەن: (پیر– شێخ - مورید). بیجگە لەم چینانە ھەندیک بنەماڵەش خوی دەبینێتەوە (میر– قەووال).\nئەم چین و بنەماڵانە بە ھیچ شێوەیەک بۆیان نیە زەواج بکەن، نە چین لەگەڵ چینی ترا نە بنەماڵش لەگەڵ بنەماڵەی ترا. ھەروەھا ئەگەر کەسێک ببێت بە کریڤی کەسێکی تر تا حەوت وەچە بۆیان نیە زەواج بکەن تەنانەت ئەگەر لەیەک چینیشدا بن.\nکەسێک دەبێت بە کریفی کەسێک ئەگەر منداڵی کەسێک لەباوەشی کەسێکی تردا خەتەنە بکرێت. بەڵام لەکاتی ئێستادا قەوالی مورید دەتوانیت لەگەڵ موریدا زەواج بکات وە ھەروەھا قەوالی شێخیش لەگەڵ شێخ ئەمەش دوای فەتوایەک لەلایەن بابە شیخەوە بەھۆی کەمی قەوالەکان کە گوایە ڕێگە پێدراوە زەواج بکەن. ( کتێبی الیزیدیون ی ھاشم البناء /لاپەڕا ٩٢) بێجگە لەم چین و بنەماڵانە لە ناو چینەکانیشدا بنەماڵە ھەن کە ئەوانیش بەھەمان شێوە بۆیان نیە زەواج بکەن، شێخەکان دابەش دەبن بەسەر سێ بنەماڵەیا(ئادانی – شەمسانی- قاتانی). پیرەکان دابەش دەبن بەسەر ٤٠ بنەماڵەیا ئەمانیش بە ھەمان شێوەی شێخەکان بۆیان نیە زەواج لەگەڵ یەکتری بکەن واتە بەس لەناو بنەماڵەی خۆیاندا بۆیان ھەیە زەواج بکەن.\nبەھۆی ئەمەشەوە زۆرێک لە گەنجانی ئاینەکە ڕەدو کەوتون یان بۆ ئەوەی کچ و لاوەکە بەیەک بگەن ناچاربون دینەکەیان بگۆڕن بە دینێکی کە وە راِبکەن و ھەڵبین. لەوە کارەساتتر ئەوەیە چەندین کوڕو کچ ھەن کە دڵیان بەیەکەوەیە بەڵام بەھۆی جیاوازی چین یان بنەماڵە بوەتە ھۆی کوشتنیان! زۆرێک لە گەنجەکانی ئەم ئاینە پەنایان بردوەتە بەر خو کوشتن لەبەر ئەوەی نەیان توانیوە بگەن بە خوشەویستە کانیان دیارترین قوربانی کوڕێکە بەناوی (ع.). بەھۆی بونی ئەم کێشەیە کۆمەڵگای ئێزدی نەک ھەر نەیتوانیوە بەرەو پێشەوە بچێت بەڵکو لە شوێنی خۆیدا چەقیوە وە رێژەی ئێزدیەکان تا بیت لە کەمی دەدات. وە بەھۆی زەواجی ناوخۆی (کەس و کار) چەندین منداڵی نا تەندروست لە دایک بوە. ئێمە بە پێویستمان زانی ئەم دیاردەیە بە پێویستی چارەسەرکردن بوروژێنین، چونکە مرۆڤ و ویژدان و گیانی مرۆڤ لە سەرو وی ھەوو پیرۆزییەکەوەیە.


سەبارەت بەو ئەستێرانە لویس لۆری لە چوارساڵییەوە دەیزانی دەبێت بە نووسەر |\nHome گشتی فەرهەنگ سەبارەت بەو ئەستێرانە لویس لۆری لە چوارساڵییەوە دەیزانی دەبێت بە نووسەر\non: شوبات 11, 2017 In: فەرهەنگNo Comments\nوەرگێڕانی لە ئینگلیزییەوە : مژدە حەسەن\nلویس لۆرى له ساڵى 1937 له هاواى له دایك بووه. كاتێك كه ته‌مه‌نى ته‌نیا چوارساڵان بووه گوتوویه‌تى ده‌زانێت له داهاتوودا ده‌بێت به نووسه‌ر. لاورى له زانكۆى براون له بوارى نووسیندا خوێندوویه‌تى. دواتر ژیانى هاوسه‌ری پێك هێناوه و بووه‌ته خاوه‌نى چوار منداڵ، به‌ڵام له‌گه‌ڵ ئه‌وه‌شدا هه‌رگیز ئاره‌زووى بۆ نووسین له ده‌ست نه‌داوه.\nله ئێستادا لویس لۆرى نووسه‌رێكى سه‌ركه‌وتووه و براوه‌ى مه‌دالیاى نیوبێرییه بۆ هه‌ردوو ڕۆمانى «ئه‌ستێره‌كان بژمێرە» و پێده‌ر (یارمه‌تیده‌ر). ئه‌م مه‌دالیایە ده‌درێته ئه‌و نووسه‌رانه‌ى كه ئه‌و جۆره كتێبانه ده‌نووسن كه په‌یوه‌ندییان به گه‌نجانه‌وه هه‌یه. ڕۆمانه‌كانى لویس لۆری بڕێك جار پێكه‌نینئامێزن، به‌ڵام له‌گه‌ڵ ئه‌وه‌شدا ڕۆ ده‌چنە نێو بابه‌تى گرنگەوە وه‌كو جه‌نگ و مردن.\nئه‌و ڕووداوه‌كان له ئه‌زموونى تایبه‌تیى خۆیەوه یاخود ئه‌زموونى كه‌سانى دیكه‌وه وه‌رده‌گرێت كه ده‌یانناسێت. ئه‌و ده‌ڵێت: «هه‌موو كتێبه‌كانم به شێوه‌یه‌كى گشتى مامه‌ڵه له‌گه‌ڵ یه‌ك جۆر بابه‌تدا ده‌كه‌ن كه ئه‌ویش گرنگیى په‌یوه‌ندیى نێوان مرۆڤه‌كانه.»\nلویس لۆری ڕۆمانى «ئه‌ستێره‌كان بژمێرە»ى له ساڵى 1988دا نووسیوه، بابه‌تى ڕۆمانه‌كه له ئه‌زموونى هاوڕێیه‌كییه‌وه سه‌رچاوه‌ى گرتووه كه له دانیمارك گه‌وره بووه له كاتى جه‌نگى جیهانیى دووه‌مدا، كاتێك شار له لایه‌ن نازییه‌كانه‌وه داگیر كرابوو.\nله‌و سه‌روه‌خته‌دا جووله‌كه‌كان له هه‌موو ئه‌ورووپادا ده‌ستگیر ده‌كران و دواتر له لایه‌ن ئه‌ڵمانه‌كانه‌وه ده‌كوژران.\nله دانیماركدا خه‌ڵكه‌كه كۆ بوونه‌وه بۆ ڕزگاركردنى جووله‌كه‌كان، به پێى وته‌ى لۆرى: «دانیماركه‌كان تاكه نه‌ته‌وه بوون له جیهاندا ده‌رباره‌ى ئه‌و سڕینه‌وه‌یه ئاگادار بن و بگرین بۆیان و پشتیان تێ نه‌كردن.»\nڕۆمانه‌كه‌ى لۆرى له گفتوگۆیه‌كى چەندکاتژمێریی خۆیه‌وه سه‌رچاوه‌ى گرتووه كه له‌گه‌ڵ هاوڕێیه‌كى و كه‌سانى تردا كردوویه‌تى كه ئه‌زموونى هه‌مان بارگرانییان كردووه له كاتى جه‌نگى جیهانیى دووه‌مدا.\nلۆرى ده‌ڵێت ئه‌و گفتوگۆیانه یارمه‌تیی داوه كه درك به‌وه بكات، بۆ یه‌كه‌مجاره ڕووداوه مێژووییه‌كان و ژیانى ڕۆژانه دوو شتى لێكجودا نین.\nله زۆربه‌ى كاره‌كانیدا لۆرى هه‌وڵ ده‌دات چیرۆكه گه‌وره‌كان ببه‌ستێته‌وه به شته بزۆكه‌كانه‌وه، ئه‌م ته‌كنیكه‌شى له «ئه‌ستێره‌كان بژمێرە»دا به‌كار هێناوه، چیرۆكى گه‌وره‌ى ژیان له دانیمارك له كاتى جه‌نگى جیهانیى دووه‌مدا ده‌گێڕێته‌وه له ڕێگه‌ى ژیانى ڕۆژانه‌ى دوو كچۆڵەوە. لۆرى ده‌ڵێت گه‌ر ئامانجێكى هه‌بێت له نووسینه‌كانیدا، ئه‌وا تیشك خستنه‌سه‌ره بۆ: «ئه‌و پێویستییه زۆره‌ى مرۆڤه‌كان بۆ درككردنه به پشتبه‌ستنه‌كانیان، نه‌ك ته‌نیا له‌گه‌ڵ یه‌كتریدا به‌ڵكوو له‌گه‌ڵ ته‌واوى جیهان و ژینگه‌شیدا.»\nسەرنج: ڕۆمانی ئەستێرەکان بژمێرە/ لویس لۆری/ شلێر ڕەشید لە ئینگلیزییەوە کردوویە بە کوردی و ناوەندی غەزەلنووس چاپ و بڵاوی کردووەتەوە.


بۆندی نایمار شکستی هێناو ە بۆهەر یارییەک ملیۆنێک زیان لە پاریس دەدات ! – تۆڕی میدیایی خەڵک\nبۆندی نایمار شکستی هێناو ە بۆهەر یارییەک ملیۆنێک زیان لە پاریس دەدات !\n2019/10/28 - 10:00 PM\nنایمار دا سیلڤای گرانبەهاترین یاریزانی جیهان، لە ڕووی وەرزشییەوە سودی بە یانەی پاریس سانت جێرمان نەگەیاندووە و لەڕووی داراییشەوە زیانێکی گەورەی پێگەیاندوون.\nڕۆژنامەی “سپۆرت”ی ئیسپانی بە داتا و ژمارەوە ئاشکرای کردووە، کاتێک نایماری بەرازیلی لە هاوینی ٢٠١٧ یانەی بەرشلۆنەی ڕووە و یانەی پاریس سانت جێرمان بەجێهیشت، تەواوی شارەزایان و وەرزشکاران لەجیهان پێیان وابوو یانە زەبەلاحەکەی فەرەنسا زۆرترین سود لەتواناهونەریەکانی وەردەگرێت پاشان دەرستبەرداری دەبن بۆ یانەیەکی تر، بەڵام ئەوەی ڕوویداوە تەواو پێچەوانە بووە، بەڵکو سەرۆکایەتی پاریس خۆشحاڵ دەبن بەهەر یانەیەک کە بڕی پارەی گواستنەوەکان پێشکەش بکات (٢٢٢ ملیۆن یورۆ).\nئەستێرەکەی سیلیساو لەکۆی ١٢٧ یاریی تەنها ٦٣ یاریی بۆ پاریس کردووە و ٦٤ یاریی بەهۆی پێکان و سزادانی هونەریەوە بەشداری نەکردووە، واتا لە نیوە زیاتری ڕووبەڕوبونەوەکان بەشداری نەکردووە، هەروەها بەردەوام بەدەست پێکانی لەسەریەکەوە دەناڵێنێت و لە ساتە هەستیارەکاندا بونی نەبووە، لە ٥٢ یارییدا بەهۆی پێکان و هەشت یارییش بەهۆکاری هونەری لەپێکهاتەکانی پاریس سانت جێرمان دوورخراوەتەوە.\nنایمار لەڕووی داراییەوە هەفتانە بڕی ٣.١ ملیۆن یورۆ موچە لە شێخەکانی قەتەر وەردەگرێت، ئەگەر بێتو ئەو ژمارەیەش بەسەر ٢٦ مانگی بۆندەکەیدا دابەش بکەین دەردەکەوێت تا ئەم ساتە بڕی ٨٠ ملیۆن یورۆ پاشەکەوتی کردووە، بەڵام سەیرو سەمەرەی گواستنەوەی یاریزانەکە لەوەدایە کە بۆ هەر یارییەک بڕی یەک ملیۆن و ٢٠٠ هەزار یورۆ دەکەوێت و تا ئەم ساتەش هاوکێشەی لەدەستدانی ئەو بڕە پارەیە بۆ هەر یارییەک بەردەوامە، بۆیە تەواوی ئیدارەی پاریس پێیان وایە فرۆشتنی ئەستێرەکەی سیلیساو باشترین چارەسەرە.\nپاریس سانت جێرمانخولی فه‌ره‌نساگواستنه‌وه‌کاننایمار\nڕیزبەندی ئەو یاریزانانەی زۆرترین (ئەسیست)یان کردووە، دی برۆین لە لوتکەدایە و مێسی دیار نەماوە !\nڕیاڵ مەدرید لە زستاندا دەچێتە سوڕی سڕبوونەوە و تەنها لە دوو حاڵەتدا ئامادەیە یاریزان بکڕێت !


دیمانە لەگەڵ ئاسۆ کەمال… سەبارەت بە تێپەڕبوونی ساڵێک بەسەر بە پرسی ریفراندۆمدا – hkkurdistan\nHome 6 ئەرشیفی بابەتەکان 6 دیمانە لەگەڵ ئاسۆ کەمال… سەبارەت بە تێپەڕبوونی ساڵێک بەسەر بە پرسی ریفراندۆمدا\nدیمانە لەگەڵ ئاسۆ کەمال… سەبارەت بە تێپەڕبوونی ساڵێک بەسەر بە پرسی ریفراندۆمدا\nبۆپێشەوە: ٢٥ سێبتەمبەر ساڵیک بەسەر ئەنجامدانی ریفراندۆمدا تێپەربوو، دوای ساڵیک بەسەر ریفراندۆمدا دەڵێن چی؟\nئاسۆکمال: پێویستە لەم تەجروبەیەوە چەند شتێک فێربین. گرنگترینیان بەڕای من ئەمانەن؛\nیەکەم؛ یەکێتی و پارتی کە ستراتیژی سەربەخۆییان نییە، رفراندۆمیان وەک وەسیلەیەک بەکارهێنا بۆ پاراستنی دەستکەوتەکانی دوای هاتنی داعش و لەسەرو هەموشیانەوە کۆنترۆڵی کەرکوک. بەڵام لەبەر بەرژەوەندی سیاسی جیاوازی باڵی دەستڕۆشتوی یەکێتی ئەنجامی رفراندۆم کرایە بیانو بۆ تەسلیمکردنی کەرکوک بە ئێران و حکومەتی شیعە. یەکێتی و پارتی وازیان لە ئەنجامی رفراندۆم هێنا و دۆخی کوردستانیان گەڕاندەوە بۆ پێش ڕوخانی بەعس و گەڕانەوە ناو حکومەتی عێراق بۆ پاراستنی بەشە دەسەڵات و داهاتەکانیان. ئەمە دەیسەلمێنێ کە دۆخ و چارەنوسی کوردستان بەدەست یەکێتی و پارتیەوە هەمیشە قابیلی سازش و فرۆشتنە ئەگەر هەرلایەک لەم دوو حزبە دەسەڵاتدارە قازانجی سیاسی لەم مامەڵەیەدا بێت. بەستنەوەی رفراندۆم و ئاکامەکەی بە بەرژەوەندی سیاسی و ئابوری یەکێتی و پارتیەوە و بەتایبەت پاراستنی کۆنترۆڵیان بەسەر چاڵە نەوتەکانی کەرکوکدا و مانەوەی ئەم دوو حزبە لە ژێرسایەی سیاسەتی ئێران و تورکیا لەعێراقدا، ئەمانە هەمویان فاکتەری بەلاڕیدابردنی خواستی سەربەخۆیی و سەرکەوتنی ئەم خواستەن. هەر ڕەزامەندیەکی ئەم دو حزبە لەسەر رفراندوم دەخاتە ژێر ڕەحمەتی ساتوسەودای ئەم دوو هێزەوە بەم خواستەی خەڵکی کوردستان. هەربۆیە هیچ دۆخ و ئایندەیەک و “دەستکەوتێک” نییە کە جێگیر بێ و زەمانەتی هەبێ و قابیلی ساتوسەودا نەبێ لەگەڵ دەوڵەتی عێراق و ئێران و تورکیادا.\nدووەم؛ رفراندۆم نیشانیدا کە خەڵکی کوردستان بەردەوامن لەسەر داوای سەربەخۆیی لە عێراق و ئەمە تەجروبەی سەدەیەک لە شەڕو کێشەی قەومیە لەگەڵ دەوڵەتە شۆڤێنیستیە عەرەبیەکانی عێراقدا. ڕاگەیاندنی سەربەخۆیی چیتر پێوسیتی بە رفراندۆم نیە، بەڵام ئەم خواستە لەلایەن هێز و بزوتنەوەیەکی سیاسیەوە بەدەست دێت کە بتوانێت پێشتر چارەنوسی کوردستان لە دەست یەکێتی و پارتی دەربهێنێ. بەبێ بوونی هێزی سەربازی و دەسەڵاتی سیاسی و ئابوری ناتوانرێ نەخشەی سەربەخۆیی جێبەجێ بکرێ و توانای بەرەنگاربونەوەی هێرش و فشارێکی حکومەتی عێراق هەبێ. لەئێستادا ئەم بزوتنەوەو هێزە سیاسیە لە نێو حزبە ناسیونالیست و ئیسلامیەکان و ریفۆرمیستەکانی بورژوازی کوردا پەیدا نابێ و ئەوە بزوتنەوە و حزبی کرێکاریە کە لە یەکلاکردنەوەی ململانێی دەسەڵات لەگەڵ بورژوازیدا دەتوانێ ئەم داوای سەربەخۆییەش وەک یەکێک لە تاکتیک و سیاسەتەکانی بەرێتەپێش و بزوتنەوەیەکی جەماوەری بۆ بەڕێ بخا.\nسێهەم؛ هەلومەرج و بڕیاری نێودەوڵەتی و هەڵوێست و پەرچەکرداری ئێران و تورکیا دەبێ پێشوەخت حسابی بۆبکرێ و بزانرێ کە لەئێستادا ئەمانە هەموو دژی سەربەخۆیی کوردستانن. لەوانەیە لە گۆڕانکاریەکانی داهاتوی هاوسەنگی هێزەکان لە ناوچەی ڕۆژهەڵاتی ناوەڕاستدا ئەم هەڵویست و دۆخە بگۆڕێت، بەڵام لە ئێستادا جێبەجێ بوونی ئەم خواستەی ئەستەم کردوە و هەربۆیە کار بۆ سەربەخۆیی کوردستان پێویستی بە ڕاکێشانی پشتیوانی نێودەوڵەتیە.\nچوارەم؛ کێشەی کەرکوک لەڕیگەی شەڕ و ململانێی قەومی و عەسکەری بەقازانجی دانیشتوانی کەرکوک و کوردستان تەواو نابێ و پێویستە زەمینەیەکی سیاسی و کۆمەڵایەتی ئارام و دوور لە دەمارگیری قەومی لەو شارە و جێگا ناکۆکەکان دروست بکرێ تا لە ئایندەدا یارمەتی پرۆسەی هەڵبژاردنێکی ئازادی هاوڵاتیان بدا لە کاتی جیابونەوەی کوردستاندا.\nبۆپێشەوە: تائیستا زۆر کەس و لایەن لە نەیارانی ئەنجامدانی ریفراندۆم، دۆخی نەخوازراوی کوردستان، بەتایبەتیش هەلومەرجی دوای ١٦ ئۆکتۆبەر، بە بەرئەنجامی ریفراندۆمێکی ناوەخت لەقەڵەم دەدەن، ئیوە لەو بارەیەوە دەڵێن چێ؟\nئاسۆکمال: رفراندۆم هیچ کات ناوەخت نەبووە لە ساڵی ١٩٩١ەوە و ئەمە مافێکی سەرەتایی خەڵکی کوردستانە کە دەنگی بەسەربەخۆبون داوە و بەرهەمی سەدەیەک لە ستەم و کێشەی قەومی دەوڵەتی عێراقە. دۆخی دوای ١٦ ئۆکتۆبەری ٢٠١٧ وەک دۆخی دوای٣١ی ئابی ١٩٩٦وایە. ئەوکات رفراندۆمێکیش نەبوە کە پارتی بەعسی هێنایە هەولێر. رفراندۆم بیانویەک بوو بۆ عەبادی کە ناوچە ناکۆکەکان کە دوای داعش کەوتە دەستی حکومەتی هەرێم بگەڕێنێتەوە ژێردەستی خۆی، بەڵام ئەمە پاساوی سیاسەتی یەکێتی نادا بۆتەسلیمی کەرکوک بە ئێران وعەبادی. ئەگەر رفراندۆمیش نەکرایە دیسانەوە حکومەتی عەبادی داوای گەڕانەوەی بۆ ئەو شوێنانە دەکرد. هەر هەمان سیاسەتی پێش هاتنی داعشی پیادە دەکرد لە خستنە ژێر پێی مادەی ١٤٠ و جێگیرکردنی حەشدی شەعبی لەو ناوچانە رفراندۆم ئەم پرۆسەیەی خێراترکردوە، بەڵام تەنیا هۆکاری سەرەکی تێکچونی دۆخی کوردستان نییە.\nباسی”ناوەخت بوونی رفراندوم” لە ئەنجامی شکستی پارتی و یەکێتیەوە هاتووە لە بەرگری لە ئەنجامدانەکەی. بێگومان ئەگەر لە جێگای یەکێتی و پارتی هێزگەلێکی سیاسی تر سەرپەرشتی ئەم پرۆسەیەیان بکردایە، ئەکرا لەسەر ڕاکێشانی پشتیوانی نێودەوڵەتی و نوێنەرایەتیکردنی سیاسی ئەم مەسەلەی رفراندۆمە لە کۆبونەوەکانی نەتەوەیەکگرتوەکاندا و نێوەندە نێودەوڵەتیەکاندا، ئامادەکاری جەماوەری و سەربازی بەرامبەر بە پەلاماردانی سوپای عێراق، حسابکردن بۆ چۆنیەتی دواخستنی چەند مانگەی رفراندۆم و فرسەت نەدان بە عەبادی و حەشدی شەعبی بۆ قۆستنەوەی شەڕی دژی داعش و نەبەستنەوەی رفراندۆم بە شەڕ لەسەر مانەوەی کۆنترۆڵی پارتی و یەکێتی بەسەر بیرە نەوتەکانی کەرکوکدا و زۆرشتی تر، ئەمانە هەموو دەکرا بۆ زەمینەسازکردن بۆ بەرگریکردن لە ئەنجامەکەی سازبکرێ، بەڵام نەبونی هێزێکی لەم چەشنە کە لەجیاتی یەکێتی و پارتی چارەنوسی کوردستانی بەدەست بێت کە بۆشایی سەرەکیە لەم کارەدا بەمانای ئەوە نییە کە خودی ئەنجامدانی رفراندۆم بە گشتی ناوەخت بوە، لەبەرئەوەی ئەو بەدیلەی یەکێتی و پارتی لەو کاتەدا دەم ودەست جێبەجێ نەدەبوو و ئێستاش پرۆسەیەکی دورودرێژی دەوێ تاکو ئەم هێزە ئەلتەرناتیڤە دێتە مەیدان و جێگا بە یەکێتی و پارتی لێژ دەکا و هەر ئەمەش سەرکەوتنی خواستی سەربەخۆیی مسۆگەر دەکا و لەدەست مامەڵەی یەکێتی و پارتی ڕزگاری دەکا. هەربۆیە پێویستە لە واقعیەتی سیاسی ئەو کاتەی کوردستانەوە سەیری “وەخت بون یان ناوەخت بوونی رفراندۆم ” بکەین. لەدوای داعش، ناجێگیری هاوسەنگی هێز لەنێوان بەغدا و هەولێر لەلایەک و لەنێو یەکێتی و پارتی لەلایەکی ترەوە، ئەم دۆخەی دروستکرد. ئەنجامدانی رفراندۆم بووە کەناڵێک بۆ تێپەڕبونی ئەو تەوژمی ململانێ و شەڕە سیاسیانەی توندبوبونەوە و پێویستی بە زەمینێک بوو کە شەڕەکەی تێدا ڕوبدا. نیازی پارتی و، تەنانەت لەسەرەتادا یەکێتیش، ئەوە بوو کە بە ئەنجامدانی رفراندۆم شەرعیەتێک بدەن بە مانەوەیان لەجێگەناکۆکەکاندا بەڵام هەم لەبەر هەڵوێستی ئەمریکا و ئێران و تورکیا و هەم لەبەرئەوەی یەکێتی چوە ژێرفشاری ئێرانەوە، رفراندۆم بوە بیانوی حکومەتی عێراق بۆ لەشکرکێشی و یەکلاکردنەوەی دەسەڵات لە جێگاناکۆکەکاندا. دواترهاوسەنگی هێز گۆڕاو و پارتی ئەو باڵادەستیەی جارانی نەما، بەڵام یەکێتیش پێی نەبوە هێزی یەکەم، بەڵکو هەردولایان بەرامبەر بە حکومەتی عێراق لاوازبوون.\nئەوانەی دەڵێن “رفراندۆم ناوەخت” بوو ، هیچ کات ناڵێن کەی کاتی ئەنجامدانی رفراندۆمە و لەڕاستیدا خوازیاری سەربەخۆیی نین. هیچ کام لەم هێزانەی خاوەنی ئەم قسەیەن لە کوردستان لە ساڵی ١٩٩١ەوە چەندین کاتی گونجاو هەبوە بۆ ئەنجامدانی رفراندۆم ، لەچەشنی ١٩٩١ دوای چۆڵکردنی کوردستان لەلایەن بەعسەوە، لە ٢٠٠٣ دوای ڕوخانی بەعس ، لە ٢٠١٤ دوای هاتنی داعش و نەمانی حکومەتی عێراقی لە کەرکوک و جێگاناکۆکەکان، لەهەموو ئەم کاتانەدا ڕۆژێک نەمان بیست ئەمانە بڵێن کاتیەتی. هەربۆیە کەس ناتوانێ ئەوە بەجدی وەربگرێ کە ڕەخنەی ئەوان تەنیا لە کاتی ئەنجامدانی رفراندۆمە نەک خودی رفراندۆم و سەربەخۆیی کوردستان. بەشێک لەم هێزانە جگە لەوەی بێدەنگیان هەڵبژارد بەرامبەر بە لەشکرکێشی و کوشتاری حکومەتی عێراق، بەڵکو کەوتنە دژایەتی رفراندۆم وەک مافێکی ڕەوای خەڵکی کوردستان و دەیانویست لەڕێگەی هاوکاری عەبادیەوە بەرامبەر بە پارتی پلە و پۆستیك پەیدابکەن و ببنە هێزی سەرەکی لە کوردستاندا و کەم تازۆر وەک باڵی بنەماڵەی تاڵەبانی رەفتاریان دەکرد.\nهۆکاری ئەم دۆخەی کوردستان کە تورکیا و ئێران و عێراق دەتوانن بە بیانویەک، کە ئەم جارەیان رفراندۆم بوو، بیشێوێنن و هەرجارەی کارەساتێک بەسەر خەڵکەکەیدا بهێنن و ئارامی سیاسی و ئابوری تێک بدەن لە ئێستادا بەشێکی سەرەکی خودی دەسەڵاتی یەکێتی و پارتیە و هاوکاری ئەوانە لەگەڵ ئەم دەوڵەتانەدا و پێویستی پەنابردنیانە بۆ ئەم دەوڵەتانە تاکو هاوسەنگی هێزی ناوخۆی کوردستانی پێ بگۆڕن. ئەگەر یەکێتی بیزانیایە بەرژەوەندیە سیاسی و ئابوریەکانی لەگەڵ هەنگاوەکانی پارتیدا بۆ دابین دەبێ لەو تاکتیکەی رفراندۆمدا ئەوا ڕێگایەکی هاوبەشی لەگەڵ پارتیدا دەگرتە بەر بۆ چارەسەری کێشەی کەرکوک دوای رفراندۆم و نەدەچووە ژێر داوای ئێران و حکومەتی عەبادیەوە بۆ تەسلیمکردنەوەی ئەو شارە.\nهۆکاری ئەم سیاسەت و تاکتیکە دژ بەیەکی یەکێتی وپارتی و شەڕ و ململانێی ناوخۆیان و ڕیکنەکەوتنی ستراتیژیان دەگەڕێتەوە بۆئەوەی کە ئەمانە ناسیونالیزمێکی بێ دەوڵەتن و هێزێکی لۆکاڵی و ناوچەگەری میلیشیایین کە بەرژەوەندی داهات و دەسەڵاتی ناوچەکانیان لەپێش دۆخ و چارەنوسی کوردستان و خەڵکەکەیەوەیە. ئارنست گیللنەر دەڵێ دۆخی کورد و سۆماڵیەکان شازن لەمڕۆی دنیادا بەوەی کە وەک نەتەوەیەکی قەبیلەیین، کە هەندێ کات لەناوخۆدا وەک قەبیلەیە هەرچەند ڕوو بە جیهانی دەرەوە وەک قەومیەت دەردەکەوێ. ئەو لە ساڵی ١٩٨٣دا کتێبێکی بەناوی “نەتەوە و ناسیونالیزم”ەوە دەرکردوە و کە لە چەند جێگایەکدا ئاماژە بە کورد دەکا. ئەو دەڵێ “ناسیونالیزم نەتەوە دروست دەکا، نەک بە پێچەوانەوە”. ناسیونالیزمی کورد نەتەوەی کوردی دروستکردوە، بەڵام بەوەی نەیتیوانیوە و ستراتیژی نەبووە ببێ بەدەوڵەت ئەم پرۆسەیە هەروا بە ناکامڵی ماوەتەوە. دۆخی ئێستای کوردستانیش کە نزیک بە سێ دەیەیە دەسەڵاتی دیفاکتۆی کوردی هەیە نەیتوانیوە ئەو پرۆسەیە کامڵ بکا و قەوارەیەکی سیاسی مۆدێرنی دەوڵەتی دروست بکا و قاڵبی عەشیرەتگەری و بنەماڵەیی و ناوچەگەری سەپێنراوە بەسەر دۆخی کۆمەڵایەتی و سیاسی کوردستاندا و ڕێگەی گرتوە لە گەشەکردنی و کامڵبونی بەرەو کۆمەڵگەیەکی مۆدێرن و دەوڵەتێکی مۆدێرن. ئەمانە ڕەنگدانەوەی لەسەر ئابوری و خوێندن و ڕۆشنبیری و ناسنامە و خەباتی چینایەتی داناوە و دۆخێکی سەخت و چەقبەستوی دروست کردوە.\nهێنانەوەی ئەم سەرخەتانەم تەنیا بەو مەبەستە بوو کە نیشانی بدەم کە کەلتوری تەنیا “ئەنتی پارتی و یەکێتی” بوون و بەتایبەتیش “ئەنتی پارتی” و وتنەوەی ئەمانە گەندەڵ و خۆفرۆشن چەند سادە و لاوازە، لەوەدا کە دوای سێ دەیە ناتوانێ شیکردنەوەیەک بکات بۆئەوەی بۆچی “یەکێتی و پارتی” وەک دوو هێزی ناسیونالیست هێندە “خۆفرۆش” و خۆبەکەم زان و ڕیسوان، بەڵام توانیویانە لەدەسەڵاتدا بمێننەوە و شەرعیەت بدەنەوە بە دەسەڵاتەکەیان، نەک بە تەنیا بەزۆری چەک و سەرکوت بەڵکو وەک ئایدیۆلۆژیا و سیاسەتی ئەمری واقیعی بورژوازی کوردیش. هێشتا “ناسیونالیزمی کورد” وەک تیۆری شەرعیەتی سیاسی ئەم دوو حزبە کاردەکا لەژێرکاریگەری ئەو ڕۆشنبیریە ناسیونالیستیەدا کە مادام چوارچیوەی ئەتنیکی کورد لە عێراقدا هەیە پێویستە دەسەڵاتی سیاسی حزبە ناسیونالیستەکانیش هەبن. سەرەرای ئەوەی ئاڵوگۆڕە ئابوری و سیاسیەکانی ١٥ ساڵی ڕابردووی کوردستان ناکۆکی دروستکردوە لەنێوان فەرهەنگی گشتی خەڵک و فەرهەنگی ناوچەگەری و عەشیرەتگەری دوو حزبی دەسەڵاتداردا و ناڕەزایەتیە جەماوەری و سیاسیە بەردەوامەکانیش بەم دوو حزبە ناسیونالیستە دووریەکی لە نێوان دەسەڵات و جەماوەری کرێکار و فەرمانبەر و هەژار و ئازادیخوازدا دروستکردوە، بەڵام هێشتا ناڕەزایەتی کرێکار و فەرمانبەر و خەڵکی ئازادیخواز بەرامبەر بەم دەسەڵاتە لە ژێر سایەی ڕۆشنبیری ناسیونالیستیدا ماوەتەوە و نەیتوانیوە ڕۆشنبیریەکی جیاواز و دژ بە ڕۆشنبیری دەسەڵاتدار دروست بکا. بێگومان پێویستە شیکردنەوە سیاسی و ئابوری و کۆمەڵایەتی سەبارەت بە کوردستان و ناسیونالیزمی کورد بکرێت تا بزانین بەدیلی ئەم دۆخە چییە؟\nبەکورتی ئەنجامدانی رفراندۆم لە ٢٧ ساڵی ڕابردوودا هیچ کات “ناوەخت” نەبوە و هەمیشە شانسی سەرکەوتنی هەیە، چونکە زۆربەی زۆری خەڵک بە تەجروبەی پراتیکی خۆی بەو ئەنجامە گەیشتوە کە سەربەخۆیی ڕێگاچارەیە لەگەڵ حکومەتی عێراقدا. ئەوەی شکستی هێنا بەڕای من رفراندۆم نەبوو چونکە زۆربەی خەڵک بەسەرکەوتوانە دەنگی بەسەربەخۆیی دا، هەربۆیە ئەوەی شکستی هێنا ئەو ئەنجامە بوو کە پارتی و باڵێکی یەکێتی لە رفراندۆمیان دەویست، کە ئەم ئەنجامە ڕاگەیاندنی سەربەخۆیی وەک ئاکامی رفراندۆم نەبوو، بەڵکو شکستی وەسیلەیەک بوو کە لە ڕێگایەوە ئەم حزبانە دەیانویست شەرعیەتێک بدەن بەو جێگەوڕیگەی تازەیەیان کە لە دوای داعشەوە بەدەستیان هێنابوو. بەڵام چ لە ناوخۆی عێراق و چ لە ئاستی ناوچەکە و جیهان ئەمەیان بۆ نەچوە پێش و ئەم ئەنجامەی مامەڵەکردن بە رفراندۆمە شکستی هێنا. خواستی سەربەخۆیی لای خەڵکی کوردستان بوەتە ڕێگاچارەیەک و هەرکاتێکی تر بە رفراندۆم بێت یان بێ رفراندۆم خەڵک دەنگ بەم خواستە دەدەن…\nتێبینی: ئەم دیمانەیە لە بۆپێشەوەی ژمارە ٣٧ بەرواری ١/١٠/٢٠١٨ بڵاوبۆتەوە…\nبۆپێشەوە: ریفراندۆم بەسەرکەوتووی ئەنجامدراو خەلکی کوردستان دەنگیان بەجیابوونەوەدا، بەڵام حزبەکانی بزوتنەوەی کوردایەتی کە لایەنگرو پشتیوانی ریفراندۆم بوون، دەستیان لە ئاکامی ریفراندۆم هەڵگرت و ئێستا ئەوەندەی پەلەیانە لەگەڵ بەغدا رێک بکەون، نیو ئەوەندە پابەندی ئاکامی ریفراندۆم نین، هۆکاری ئەمە بۆچی دەگێڕنەوە؟ هەروەها دۆخی دوای ١٦ ئۆکتۆبەر تا ئێستاش، نیشانی دەدات، کە فیدرالیزمی قەومی و مایەپوچ بووەو ئایندەی خەلکی کوردستان لە بەغدا نییە، لاتان وانییە پێویستە ئامادەکاری و پێداگری لەسەر جیبەجێکردنی ئاکامی ریفراندۆم بکرێت؟\nئاسۆکمال: ئەنجامدانی رفراندۆم هەمیشە شانسی سەرکەوتنی هەیە، چونکە زۆربەی زۆری خەڵک بە تەجروبەی پراکتیکی خۆی بەو ئەنجامە گەیشتوە کە سەربەخۆیی ڕێگاچارەیە لەگەڵ حکومەتی عێراقدا، بەڵام حزبە ناسیونالیستەکان ئەنجامدانی رفراندۆمیان بۆ جێبەجێکردنی ئەنجامەکەی نەبووە، بەڵکو وەسیلەیەک بوو کە لە ڕێگایەوە دەیانویست شەرعیەتێک بدەن بەو جێگەوڕیگەی تازەیەیان کە لە دوای داعشەوە بەدەستیان هێنابوو. چ لە ناوخۆی عێراق و چ لە ئاستی ناوچەکە و جیهان ئەمەیان بۆ نەچووە پێش و شکستیان هێنا. هۆکاری سەرەکی ئەوەی بە ئەنجامی رفراندۆمە پابەندنین ولەگەڵ بەغداد ڕیکەوتونەتەوە ئەوەیە کە ستراتیژی ناسیونالیزمی کورد لە عێراقدا سەربەخۆیی کوردستان نییە. هەرچەندە ئەم کێشە قەومیە لە هەردوولاوە بەردەوامە. بۆئەوەی لەم ئەنجامگیریە تێبگەین پێویستە سەرەتا کورتەیەکی پرۆسەیەکی مێژوویی-ئابوری ئەم کێشەیە باس بکەین.\nبورژوازی لە عێراقدا نەیتوانیوە لەدەوری بازاڕی نەوت هاوئاهەنگیەکی سیاسی و فەرهەنگی بۆ سەرجەم هاوڵاتیانی عێراقی دروست بکا. ناسیونالیزمی عەرەبی دەورەیەک توانیویەتی وەک سەرخانێکی سیاسی زۆربەی خەڵکی عێراق وەک نەتەوەی عەرەب بە دەوری دەوڵەتی عێراقدا ڕێک بخا، بەڵام هەر ئەمە وای کردوە کە کەمایەتیەکی خەڵکیش وەک کورد وەک هاوڵاتی پلەدوو لە دەوڵەتێکی عەرەبیدا مامەڵە بکا و سیاسەتی تەعریبکردنی کەرکوک و جێگا تێکەڵاوەکان بگرێتە بەر. لەدوای ڕوخانی بەعسیشەوە ئیسلامی سیاسی بەهەردوو باڵەکەیەوە خەڵکی عێراقیان کردە دوو نەتەوەی شیعەو سونەی عەرەبی کە هەرچی زیاتر ئەم جیاکاریەی نێوان هاوڵاتیانی عێراقی توندترکردەوە و ئێستا بورژوازی لە عێراقدا خاوەنی هیچ بزوتنەوەیەکی سیاسی نییە کە بتوانێ هاوئاهەنگیەکی سیاسی و فەرهەنگی سەراسەری بۆ دەوڵەتی عێراق و هاوڵاتیەکانی دروست بکا و شەڕ و ململانێی سیاسی و فەرهەنگی و کۆمەڵایەتی ئەم دەوڵەتەی لەبەریەک هەڵوەشاندوە و ناجێگری سیاسی و کۆمەڵایەتی گەورەی توش کردوە.\nلە کوردستانیش ناسیونالیزمی کورد لەبەرئەوەی لە دوای جەنگی جیهانی یەکەم و ڕوخانی ئیمپراتۆریەتی عوسمانی لە شێوەی عەشیرەتگەری و ناوچەگەریدا دێتەمەیدان و لە ڕێگەی زمان و خوێندنی ڕەسمی کوردیەوە فەرهەنگێک شکڵ پێدەدا کە ناتوانێ هەموو بەشەکانی سۆران و بادینان هاوئاهەنگ بکا و کێشەی ناوخۆی بزوتنەوە سیاسیەکەشی لە شێوەی جەلالی و مەلایدا زیاتر ئەم خەسڵەتی بنەماڵەیی و عەشیرەتگەری و ناوچەگەریە تۆخ دەکاتەوە. لە دوای ١٩٩١یشەوە هەرچەند دیفاکتۆ سەربەخۆ دەبێ لە ڕژێمی بەعس، بەڵام نە لەباری ئابوریەوە توانای سەربەخۆی دەبێ و نە لەباری سیاسیشەوە دەتوانێ یەک ئیدارە بێت و بەم شێوەیە دوو ڕۆشنبیری ناوچەگەری لەلایەن دوو حزبی چەکدارەوە دەبێتە ناسنامەی دانیشتوانی کوردستان. لە ٢٠٠٣ەوە ئاڵوگۆڕی گرنگ لەباری ئابوریەوە ڕودەدا و نەوت دەبێ بە بنەمایەکی ئیمکانی سەربەخۆبون و ڕێکەوتنی ستراتیژی دەساڵەش حکومەتی هەرێم دەکاتە ئەمری واقیع. بەڵام هیچ ئاڵوگۆڕێکی ڕیشەیی لە ئیدارەی سیاسی و یاساییدا ڕونادات و دەستور و پەرلەمان و دەزگاکان وەک خۆیان ناکارا و ناجێگیر و ژێردەستەی سیستەمی میلیشیایی دوو ئیدارەی حزبی دەمێنێتەوە. هەم سیاسەتی نێودەوڵەتی و دژایەتیەکانی ئێران و تورکیا و هەم بەرژەوەندی سیاسی و ئابوریەکانی هەردوو حزبی دەسەڵاتدار و پەیوەندییە پاشکۆیەکانی یەکێتی بۆ ئێران و پارتی بۆ تورکیا قاڵبی مانەوەی کوردستان لەعێراقدا دەسەپێنن.\nحزبە دەسەڵاتدارەکانی ناسیونالیزمی کورد لەو چوارچیوە سیاسی و نێودەوڵەتیەی تیایدا کاردەکا بەرژەوەندیەکانی لەئاستی لۆکاڵ و ناوچەکانی سەوز و زەرددا لە پاراستنی سیستەمێکی میلیشیایی عەشیرەتی و بنەماڵەییەوە بەڕیوەدەچێ کە لە پێناو پاراستنی ئەم دەسەڵاتە هەرێمیە ولەژێر فشاری دەرەوەدا پێویستی بە جۆرێک ڕیکەوتنە لە ئاستی کوردستاندا، بەڵام ئەمە نە سیستەمێکی سیاسی جێگیرە نە خاوەنی بەرنامەیەکی دەوڵەتی و ستراتیژیە. ئەم پێویستیانەی دەسەڵاتە ناوچەگەریەیە کە پلەی هاوئاهەنگی لە نێو ناسیونالیزمی کورددا دروست دەکات، نەک وەک ئەوانەی پییان وایە کە یەکێتی و پارتی ناسیونالیست نین هەربۆیە هاوئاهەنگیان نییە و دژ بەیەک دەوەستن و لەگەڵ هێزی دەرەکیدا ڕیک دەکەون لەدژی یەکتر. بورژوازی کوردیش ئەم حزبە ناسیونالیستانەی وەک نوێنەری سەرەکی خۆی لەم سێ دەیەیەدا قبوڵکردوە و هیچ بزوتنەوەیەکی تری بورژوازی نەیتوانیوە ڕەقیبی بێت و بتوانێ دۆخی کوردستان بگۆڕێ وئایندەیەکی جیاواز بۆ چارەسەری کێشەی قەومی بخاتە ڕوو.\nسەرەڕای ئەمەش لە فیدرالیزمی قەومی و سیستەم وپێکهاتەی سێ کوچکەی قەومی و مەزهەبی کورد – شیعە – سونە، لەوەی تا ئێستا لە ٢٠٠٣ەوە گوزەراوە باشتر دروست نابێ.ئەم جۆرە فیدرالیزمە مانای ناجێگیری و کێشە و شەڕی بەردەوامە. خەڵکی کوردستان کاتێک لە رفراندۆمێکدا، کە مەسعود بارزانیش سەرپەرشتی دەکا، دیسانەوە هەر دەنگ بەسەربەخۆیی دەدا نیشانەی شکستی ئەو فیدرالیزمەیە لە قەناعەتی خەڵکدا. پیش ١٦ ئۆکتۆبەر و دوای ئەویش هەر خەلک دەزانن هیچ ئایندەیەکیان لەگەڵ ئەم حکومەتە مەزهەبی و شیعیەی عێراقدا نیە و هەر رفراندۆمێکی تریش بکرێ و هەر فرسەتێکی تر بێتە پێشەوە داوای سەربەخۆیی دەکەن.\nرفراندۆم لەسەر دەستی ئەم حزبانە خۆی ناتوانێ هیچ لەم واقیعەتانە بگۆڕێ. تەنیا وەک وەسیلەیەک بوو کە پارتی و یەکێتی بەکاریان هێنا بۆ هێشتنەوەی دەسەڵاتیان لەو هاوسەنگیەی دوای داعشدا. لە کاتێکیشدا ئەم وەسیلەیە نەیتوانی ئامانجی ئەم دوو حزبە دابین بکا ئەوا هەردوولا گەڕانەوە سەر درێژەدان بە هەمان ستراتیژی مانەوە لە عێراق و قبوڵکردنی ڕۆڵی کەمایەتی لە سایەی زۆرینەی حکومەتی شیعەی عێراقدا. هەر نەبوونی ئەم بەرنامە وئاسۆیەش بۆ چۆنیەتی دامەزراندنی قەوارەیەکی سیاسی و ئابوری سەربەخۆ لە بەغداد وای کردوە کە ناسیونالیزمی کورد لە بنەبەستدا بمێنێتەوە و نەتوانێ شەرعیەتی خۆی لەڕێگای ئایدیا و ڤیژن و سیاسەت و فەرهەنگێکی دەوڵەتیەوە جێگیر بکا و هەمیشە ئایندەی ئەم دەسەڵاتداریەتیە نادیارە، هەربۆیە پێویستی بە سەرکوتی بێ پەردە یان تۆخکردنەوەی سنورە ناوچەیی و عەشیرەتی و حزبیەکانی زیاترە بۆ درێژەدان بە مانەوەی دەسەڵاتە لۆکاڵیەکانی. ئەم شێواز و سیستەمی بەڕیوەبردنە لەبواری بەرهەمهێنان و فرۆشتنی نەوت و بازرگانی و وەرگرتنی گومرگی سنورەکان و بودجە لە دەوڵەتی عێراق، یاخود لە بواری سیاسەت و پەرلەمان و یاسا و پەروەردە و هتد.. دەبینرێ.\nڕوداوەکانی ١٦ ئۆکتۆبەر و چونەوە بەغداد و بەشداری پارتی و یەکێتی لە هەڵبژاردنی پەرلەمان و حکومەتی عێراق ئیتر ئەو مەلەفەی داخستوە کە ناوی “ئاکامی رفراندۆم” بوە. لەبەرئەوەی پارتی و یەکێتی رفراندۆمیان ئەنجام دا و خەڵک تەنیا بەشداری لە پرۆسەیەکدا کردوە و دەنگی بەسەربەخۆیی داوە لەبەرئەوەی ئەوە بە قازانجی بووە. ئێستاش وەک پێش رفراندۆمی سێپتەمبەری ٢٠١٧ خەڵک هەمان خواستی هەیە، بەڵام ئەم خەڵکە خاوەنی بزوتنەوەیەکی سەربەخۆی سیاسی و جەماوەری نییە تا خۆی بکاتە میراتگری ئەو رفراندۆمە و هیچ کام لەو هێزانەشی ئەم رفراندۆمەیان بەرپاکرد ئێستا خۆیان ناکەن بە خاوەنی. لە ئێستادا ئەم رفراندۆمەی سێپتەمبەری ٢٠١٧ وەک رفراندۆمی نافەرمی ٢٠٠٥ لەسەر کاغەز یان نێتدا ماوەتەوە و خاوەندارێتی رفراندۆم و سەربەخۆیی بە بەدەستەوەگرتنی “ئاکامی رفراندۆم” ئۆتۆماتیکی خۆی نابێتە هێزێکی یاسایی و فیعلی، کە تەنیا بە ئاماژەپێکردنەوەی”ئاکامی رفراندۆم” فشارێک دروست بکا کە لە یەکێتی و پارتیەوە تا حکومەتی عێراق و ئەمریکا و UN حسابی بۆبکا.\nبۆپێشەوە: ناوەندی سەربەخۆی کوردستان، لەسەروبەندی ریفراندۆمدا، چالاک بوو، بەڵام دوای کۆتاییهاتنی ئەنجامدانی ریفراندۆم، کۆتایی بەکارەکانی خۆی هێنا، پێویست نییە لایەنی سیاسی ترو لەوانەش ناوەندی سەربەخۆی کوردستان، چالاک بیتەوە یان بەدیلی ناوەندی سەربەخۆ کوردستان پیک بێت و کار بۆسەربەخۆی کوردستان و جێبەجێکردنی ئاکامی ریفراندۆم بکات؟\nئاسۆکمال: ئێمە وەک کەمپینی رفراندۆم و گۆڤاری رفراندۆم و دواتر ناوەندی سەربەخۆیی کوردستان لە ٢٠ ساڵی ڕابردوودا چالاکی جۆراوجۆری سیاسی و ڕاگەیاندن و ناڕەزایەتیمان ئەنجامداوە. لەهەر دەورەیەکدا بەپێی پێویستی و ئەولەویەت و تواناییەکانی خۆمان و پشتیوانیەکان شێوازی کارمان دیاریکردوە و گۆڕیومانە. دەورەیەک زۆر چالاک بوین و دەورەیەک کپ بوین. ئێستاش دەورەیەکی کپیە لەدوای رفراندۆمی سێپتەمبەری ٢٠١٧ و هەر کات ئەم خواستە لەکۆمەڵگەدا کەوتەوە ئەولەیەتی خواستەکانی خەڵک ئێمەش بێگومان کاری زیاتری لەسەر دەکەین. تەجروبە و توانای تیوری و پراتیکی و ڕاگەیاندنی بۆ دەخەینەوە کار. ئەوەی تا ئێستا وەک کەمپینی رفراندۆم و ناوەندی سەربەخۆیی کوردستان کراوە ئامانجی خۆی لەوەدا بەدیهێناوە کە رفراندۆم و سەربەخۆیی وەک فکرە و ڕێگاچارە ناسراوە و چیتر پیویستی بە ناساندن نەماوە. جەماوەری ملێونی رفراندۆمیان کرد و تەجروبەیان هەیە و ئەوەی بەردەوامە باسی دۆخی سیاسی کوردستان و ئایندەکەیەتی کە دەکرێ لە ڕێگەی میدیا و کۆڕەوە باس بکرێ و وەک ناوەندی سەربەخۆیی کوردستان یان کەسایەتیەکانی ئەم بوارە بەردەوام دەبین.\nئەوە ڕۆشنە کە ئێمە وەک کەمپین و کاری ڕۆشنگەری و ناڕەزایەتی و کۆڕ و کۆنفرانسی زۆرمان گرت لە ٢٠ ساڵی ڕابوردودا لەسەر رفراندۆم و سەربەخۆیی، بەڵام لەبەرئەوەی وەک کۆمۆنیزم بزوتنەوەیەکی سیاسی و جەماوەری نەبوین و دەسەڵاتدار نەبوین نەمانتوانی رفراندۆم بەرپابکەین و پارتی و یەکێتی لەبەرئەوەی هێزی دەسەڵاتداربون ئەنجامیاندا. ئەمە هەمان ڕاستیمان پێ دەڵێ لەسەر ئەوەی کە لایەنێک دەتوانێ “ئاکامی رفراندۆم” بەدەستەوە بگرێ و جێبەجێ بکا کە لە جێگای پارتی و یەکێتی ئەو دەسەڵاتداربێت. بەبێ ئەم هێزە ناتوانین ٢٠ ساڵی تریش کەمپین و کۆڕ و خۆپیشاندان بۆ “ئاکامی رفراندۆم” بکەین و هەموو کاتیش پێمان وابێ بەم ئاڵا و دروشمەوە سبەینێ دەبینە میراتگری “ئاکامی رفراندۆم” و سەربەخۆیی جێبەجێ دەکەین.\nوەک لەسەرەتاوە وتم لەوانەکانی رفراندۆمەوە دەبێ بزانین کە میراتگری سەربەخۆیی و بەکارهێنانی بەڵگەی “ئاکامی رفراندۆمی سێپتەمبەری ٢٠١٧” لە پێشدا پێویستی بەهێزێکە کە چارەنوسی کوردستان دیاری بکا و ئەو کات لە جێگای پارتی و یەکێتی بڕیاری سەربەخۆیی دەدا یان ئەگەر پێویست بوو رفراندۆمێکیشی بۆ بەرپادەکا. بۆ لێسنەندنەوەی دەسەڵاتیش لە یەکێتی وپارتی پێویستە بەدیلێکی کرێکاری و کۆمۆنیستی دروست ببێ کە سەرجەم سیستەمی دەسەڵاتدارێتی ئەم دوو حزبە هەڵوەشێنێتەوە. ئەمەش بەدەوری خواستی ژیان و گوزەران و ئازادیەکانی خەڵکی کرێکار و فەرمانبەر و کەمدەرامەت و ئازادیخوازی کوردستانەوە شکڵ دەگرێ نەک بەتەنیا بەدەوری “ئاکامی رفراندۆم” و خواستی سەربەخۆیی کوردستانەوە. لە هەلومەرجی ئەمڕۆدا ئەم چینە چەوساوەیە سەربەخۆیی بەدەرگای کرانەوەی ڕزگاری و ئازادی خۆی نابینێ، بەڵکو بەشێکە لەچارەسەرێک کە دەبێ لەگەڵ لابردنی دەسەڵاتی ڕاستەوخۆی یەکێتی و پارتیدا کێشەی چارەنوسی کوردستان لەگەڵ دەوڵەتی عێراقدا یەکلایی بکرێتەوە. …\nلە پرسیارەکەتدا باست لە “بەدیلی ناوەندی سەربەخۆی کوردستان کردوە کە پێک بێت” و کار بۆ سەربەخۆیی کوردستان و جێبەجێکردنی ئاکامی رفراندۆم بکا. وەک وتم ئەم بەدیلە دەبێ بزوتنەوەیەکی سیاسی و جەماوەری چینی کرێکار و زەحمەتکێشی کوردستان بێتە مەیدان… تاکو بتوانێ سەربەخۆیی و سەرجەم خواستەکانی خەڵکی کرێکار و زەحمەتکێشی کوردستان بەدی بێنێ. ئەم کارە بە پرۆژە و کەمپینێک ناکرێ کە هێزی جەماوەری و سیاسی نەبێ و نەتوانێ لە جیاتی یەکێتی و پارتی بڕیار لەسەر پەیوەندی و چارەنوسی کوردستان لە گەڵ عێراق و حکومەتی ناوەندیدا بدات. ئێستا ئەولەویەتی کاری ئێمە وەک کۆمۆنیستەکان ئەوەیە کە بزوتنەوەیەکی چینایەتی کرێکار و زەحمەتکێشی کوردستان بەڕێ بخەین، تاکو بتوانین کیشە سیاسی و ئابوریەکانی بەردەم خەڵک لەوانەش سەربەخۆیی وەڵام بدەینەوە، بەتایبەتیش لەهەر ئاڵوگۆڕێکی سیاسی عێراق و ناوچەکەدا وەک ئەم هێزە سیاسی و جەماوەریە سەربەخۆیە بتوانین چارەنوسی کوردستان بگۆڕین.\nدوای ١٦ ئۆکتۆبەر هاوڕێیانێک “بزوتنەوەی ئازادی و سەربەخۆیی کوردستان” دروستکرد وەک بەدیل بۆ “سەربەخۆیی” هەر ئەوکات ئەم ڕەخنانەم لەو پڕۆژەیە گرت کە ڕاستەوخۆ لەگەڵیان باسمکرد، کە دەمەوێ لێرەدا بەچەند خاڵێک ڕەخنەکانم لەو پڕۆژەیە باس بکەم بەمەبەستی ڕۆشنترکردنەوەی پرسیارەکەی تۆ سەبارەت بە “بەدیلی ناوەندی سەربەخۆیی کوردستان”.\nیەکەم؛ ئەم پڕۆژەیە دوو مەسەلەی تێکەڵ کردوە یەکەمیان ئازادی و دوەمیان سەربەخۆیی کوردستان. کە ئەمە دوو کیشەی جیاوازن. لەوانەیە کوردستان بە سەربەخۆیی بگات، بەڵام هیچ ئازادیەکی تێدابێت، وە ئازادیش و حکومەتی نوێنەرانی خەڵک لەڕێگای سەربەخۆییەوە نایەتەدی. هاوکات باسی گۆڕینی دەسەڵاتی یەکێتی و پارتی بە دەوڵەتی نوێنەرانی خەڵکی دروشمێکی پۆپۆلیستیە و وەک کۆمۆنیست دوای دووسەدە لە تەجروبە و زانست و تیۆری ئەوەی دەوڵەت نوێنەری چینێکی دیاریکراوە و شەڕی چینایەتی هەمووی لەسەر دەوڵەتە و شتێک نییە بەناوی دەوڵەتی ئازادی خەڵک .\nدووەم؛ هەربۆیە ئەم پڕۆژەیە زیاتر کەمپینێکی تەبلیغاتی دوای دۆخی ١٦ ئۆکتۆبەرە کە پێی وابوو دەسەڵاتی پارتی و یەکێتی لە کوردستان تەواو بووە و ئەم بزوتنەوەیە ئەرکی دروستکردنی حکومه‌تێکی کاتی وئاماده‌کردنی ده‌ستور له‌ماوه‌ی 6 مانگدا.و دیاریکردنی “لیژنەی دانوسان لەگەڵ دەوڵەتی ناوەندا”و” هه‌یئه‌ته‌کانی نوێنه‌رایه‌تی خه‌ڵکی شاره‌کان و کۆمیته‌و لیژ‌نه‌کانی په‌یوه‌ست پێیانه‌وه، له‌قۆناغی ڕاگوزه‌رداو شتی لەو بابەتەیە کە “دۆخێکی شۆڕشگێڕانە” دەیخوازێ. ئەمە هیچ لێکدانەوەی واقعی لە دۆخی سیاسی و هاوسەنگی و ململانێی هێزەکان و هەربۆیە ئەم پڕۆژەیە هیچ فکر و تیۆریەکی سیاسی جدی لە پشتەوە نییە.\nسێهەم؛ هاوڕییانێک کە تیۆریزەی ئەم بزوتنەوەیە دەکەن دەڵێن”حزبی کۆمۆنیستی کرێکاری کوردستان” ناتوانێ ئەم بەدیلە بێت بۆیە “بزوتنەوەی ئازادی و سەربەخۆیی کوردستان” پێویستە. کەواتە ئەمە دۆزینەوەی بەدیلی حزبە نەک بەدیلێک بۆ وەڵامدانەوە بە نیازەکانی چینی کرێکار و خەڵکی کوردستان. چونکە ئەگەر بەدیلێک بتوانێ حکومەتی نوێنەرانی خەڵکی کرێکار و زەحمەتکێش دروست بکا و سەرچاوەی دارایی و سەربازی بخاتە دەست ئەم چینە چەوساوەیە و ئازادی و یەکسانی لەکۆمەڵگەدا دابین بکا ئیتر حزبی کۆمۆنیستی کرێکاری بۆچی پێویستە؟ هەربۆیە دەبینین ئەم “بەدیل”ە کە داوای سەربەخۆیی کوردستان دەکا جێگای حزبی گرتۆتەوە و تەنانەت لە ناڕەزایەتیەکانی کرێکاران و فەرمانبەرانیشدا ئەم حزبە “بەدیلەکەی” دەنێرێ پەیام بە خۆپیشاندان و ناڕەزایەتیەکان بدا! بەڕای من ئەم دۆزینەوەی بەدیل بۆ کۆمۆنیزمە نیشانەی ئەزمەی بزوتنەوەکەمانە، کە دەبێ نەک بە هێنانی پڕۆژەی خەیاڵی، بەڵکو بە لێکۆڵینەوەی زانستی لە کێشە و کەموکوڕیەکانی بکۆڵینەوە و بزانین کە چۆن دەتوانێ ئەرکەکانی خۆی و لەوانە بەدیهێنانی خواستی خەڵکی کوردستان بۆسەربەخۆیی بەدی بهێنێ.\nبەکورتی ئەمڕۆ کاری ئێمە وەک کۆمۆنیستەکانی کوردستان وەڵامدانەوەیە بەسەرجەم ئەو پێداویستیانەی بزوتنەوەیەکی سیاسی و جەماوەری کرێکاری لە کوردستان دێنێتەمەیدان کە دەتوانێ لەهەموو مەیدانە سیاسی و ئابوری و کۆمەڵایەتیەکاندا وەڵامی پراتیکی خۆی بەو کێشانە بداتەوە کە بورژوازی کورد و حکومەت و دەسەڵاتی یەکێتی و پارتی بۆ چینی کرێکار و زەحمەتکێش و کۆمەڵگەی کوردستانیان دروستکردوە. پڕۆژە و بەدیلی دروست و واقعی دەبێت لەلایەن ئەم هێزەوە بخرێتە ڕوو ئەوکات دەبێتە بەدیل و واقع.\nتێبینی: ئەم دیمانەیە لەبۆپێشەوەی ژمارە ٣٨ کە بەرواری ١٥ی ئۆکتۆبەر بڵاوبۆتەوە


سەرکــــــۆ یونس: بودجەی مانگــــــــانە! – WTARIKURD\nحکومەتەکەی عادل عبدالمهدی بەهۆی کێشە سیاسییەکان و خۆپیشاندانەکانی بەغداو شارەکانی تری عێراق و دەست لەکارکێشانەوەی کابینەکەی و سەرهەڵدانی ڤایرۆسی کۆرۆنا و دابەزینی نرخی بەرمیلی نەوت بۆ(20) دۆلار نەیتوانی پڕۆژە یاسای بودجەی گشتی بنرێتە پەرلەمان بۆ پەسەندکردنی، کە بریتی بوو لە (162) ترلیۆن دینار بەکورتهێنانی (48) ترلیۆن دینار! دوای زیاتر لە پێنج مانگ کێشمەکێش و ململانێنی سیاسی دواجار پێکهێنانی کابینەکەی مستەفا کازمی لەدایک بوو.\nوا خەریکە نیوەی یەکەمی ساڵی دارایی (2020) تەواو دەبێت عێراق خاوەنی بودجەی گشتی نی یە و ناچارە بەپێ ی پێوەری بەکاربردنی (1 لەسەر 12) ی پڕۆژە یاسای بودجەی ساڵی پار کار دەکات کە خۆی زیاتر لە پێدانی مووچە و خەرجیە گشتییە کۆمەڵایەتیەکانی وەک خزمەتگوزاری شارەوانی و ئاو و کارەبا و سوتەمەنی دەبینێتەوە.\nئەمە یەکەمجار نی یە عێراق توشی قەیرانی بێ بودجەی دەبێتەوە ساڵی دارایی(2014) بەهەمان شێوە عێراق بەبێ بودجە ئەو ساڵەیشی بەڕی کرد..\nئەگەر ئەم هەوڵە سەربگرێت بودجە مانگانە ئامادە بکرێت بە هەماهەنگی لەگەڵ پەرلەمان دا ئەوا هەرچۆنێک بێت دەتوانرێت ئابوری عێراق لەم تەنگەژە داراییە ڕزگار بکات تا ئەو کاتەی نرخی بەرمیلی نەوت دەگەڕێتەوە ئاستی جارانی و داهاتەکانی عێراق بەرزببێتەوە، حکومەت بتوانێت ئامانجە ئابوری ودارایی وکۆمەڵایەتیەکانی لە ساڵانی داهاتودا بەدی بهێنێت و هەروەها بودجەی مانگانە سوودی گرنگی هەیە بۆ لایەنی چاودێری کردنی خەرجیەکان و ئاگاداربون لەبودجەکە..


سه‌ره‌کی, ١٢ ی مانگی نۆ ٢٠١٧\nسێشه‌ممه ١٢ ی مانگی نۆ ٢٠١٧\n٢٠١٨ ٢٠١٧ ٢٠١٦ ٢٠١٥ ٢٠١٤ ٢٠١٣ ٢٠١٢ ٢٠١١ ٢٠١٠ ٢٠٠٩ ٢٠٠٨ ٢٠٠٧ ٢٠٠٦ ٢٠٠٥ ٢٠٠٤ ٢٠٠٣ ٢٠٠٢ ٢٠٠١ ٢٠٠٠\nی مانگی نۆ, ٢٠١٧\nی مانگی نۆ ١٢, ٢٠١٧\nسیناتۆرێکی ئەمەریکا: چاوپـۆشی لە پـێشێلکردنی مافەکانی مرۆڤ لە میسر ناکەین\nسیناتۆرێکی ئەمەریکا کە ئەندامە لە کۆمیتەی دارایی ئەنجومەنی سیناتی کۆنگرێس دەڵێت دەبێت خەڵکی میسر بزانن ئەمەریکا پشتیوانی لە ئازادی ڕادەربڕین و زامنکردنی مافەکان دەکات\nهێزە شیعەکان داواى ئه‌نجام نه‌دانى ڕیفراندۆم له خورماتو ده‌كات و پێشمه‌رگه و حه‌شدیش هێزه‌كانیان زیاد ده‌كه‌ن\nئه‌مڕۆ سێشه‌ممه هێزه شیعیه‌كانى قه‌زاى خورماتو به فه‌رمى داواى ئه‌نجام نه‌دانى ریفراندۆمیان له‌و قه‌زایه له وه‌فدى كوردى كرد، به‌بیانوى ئه‌وه‌ى خورماتو سه‌ر به پارێزگاى سه‌ڵاحه‌دین و له ده‌ره‌وه‌ى ماده‌ى 140 ى ده‌ستورى عێراقه\nهادی سۆفیزاده: رۆژئاوای کوردستان کلیلی ده‌روازه‌ی ئه‌مه‌ریکایه بۆ ناوچه‌که\nوه‌کو پێشبینی ده‌کرێت شه‌ڕ دژ به ده‌وڵه‌تی ئیسلامی له سوریا هێدی هێدی به‌ره‌و کۆتایی ده‌چێت. ئایا به کۆتایی هاتنی ده‌وڵه‌تی ئیسلامی به واتای کۆتایی شه‌ڕ و گه‌ڕانه‌وه‌ی ئارامیه بۆ سوریا یان قوناغێکی تر له پێشدایه؟\nسەرۆکی تورکیا گرێبەستێـکی وڵاتەکەی لەگەڵ ڕووسیا بۆ کڕینی سیستەمی S-400 ئاشکرادەکات\nڕاگەیاندنەکانی ناو تورکیا دەڵێن سەرۆکی وڵاتەکەیان گوتویەتی گرێبەستێـکیان لەگەڵ ڕووسیا مۆرکردووە بۆ کڕینی سیستەمی پـێشکەوتووی جۆری S-400 بۆ موشەکی بەرگری\nهوشیار زێباری: هەڵوێستەکەی بەغدا هەڵوێستێکی نامەردانەیە\nپەرلەمانی عێراق لە دانیشتنەکەی ئەمڕۆ سێشەممەیدا کە فراکسیۆنە کوردیەکان بایکۆتیان کرد بڕیاری ڕەتکردنەوەی ڕیفراندۆمەکەی هەرێمی کوردستانی داوە و هەروەهاش دەسەڵاتی داوە بە سەرەک وەزیری عێراق بۆ بەکارهێنانی هێز دژی ڕیفراندۆم.\nکاوە محەمەد: بڕیارەکەی پەرلەمانی عێراق لەسەر ڕیفراندۆم هەڕەشەیەکی لەشکری تیادا بوو لابرا\nسەرباری ئەوەی پرسی ریفراندۆم وەک یەکێک لەمافە رەواو هەرە بنچینەییەکانی گەلانی دنیاو پێکهاتە جیاوازەکانە بۆ پێکەوەژیان یان دروستکردنی قەوارەیەکی سەربەخۆ\nوردەکارى سەردانەکەى بارزانى بۆ کەرکوک و هەڵوێستى حەشدى شەعبى لەبارەى سەردانەکەوە\nئەمڕۆ سێشەمە مەسعود بارزانى سەرۆکى هەرێمى کوردستان گەیشتە شارى کەرکوک و لەگەڵ بەرپرسانى ئیدارى پارێزگاکە و نوێنەرى حیزب و لایەن و پێکهاتەکاندا کۆبوویەوە، سەبارەت بە مەترسیەکانى سەر کەرکوک و ئەنجامدانى ریفراندۆمى لەو پارێزگایە\nپەرلەمانی عێراق بڕیارێک بۆ ڕەتکردنەوەی ڕیفراندۆمی هەرێمی کوردستان پەسەند دەکات\nپەرلەمانی عێراق لە دەنگدانێـکدا بەبێ بەشداری پەرلەمانتارە کوردەکان بڕیارێـکی پەسەندکرد بۆ ڕەتکردنەوەی ئەو ڕیفراندۆمەی بڕیارە لە 25 ی ئەم مانگە لە هەرێمی کوردستان و ناوچە جێ ناکۆکی لەسەرەکان سازبکرێت\nئەنجومەنی ئاسایشی نەتەوە یەکگرتووەکان سزای نوێی توندتر بەسەر کۆریای باکووردا دەسەپێنێت\nئەنجومەنی ئاسایشی نەتەوە یەکگرتووەکان کۆمەڵێک سزای نوێی توندتری سەپاند بەسەر کۆریای باکووردا وەکوو وەڵامدانەوەیەک بۆ تاقیکردنەوە ناوەکییەکەی کۆریای باکوور\nسەرۆک وەزیری پاکستان: سزاکانی ئەمەریکا ئەنجامی پێچەوانەی دەبێت\nسەرۆک وەزیری پاکستان شاهید خاقان عەباسی وتی سەپاندنی سزاکان بەسەر بەرپرسانی پاکستانی و کەمکردنەوە یارمەتییە سەربازییەکان ئەنجامی پێچەوانەیی دەبێت و هۆشیاریشیدا لەوەی زیان بە جەنگی دژە تیرۆر دەگەیەنێت\nئیسڕائیل: ئێران هەوڵدەدات بنکەی سەربازیی لە سوریا دابمەزرێنێت\nوەزیری هەواڵگری ئیسڕائیل وتی سەرۆکی سوریا بەشار ئەسەد ئامادەیە ڕێگە بە ئێران بدات بنکەی سەربازیی لە سوریا دابمەزرێنێت و ئەوەش هەڕەشەیەک دەبێت بۆ سەر وڵاتەکەی لە داهاتوودا\nسعودیە دەڵێت پلانی هێرشێکی خۆکوژی بۆ سەر بنکەکانی وەزارەتی بەرگری پوچەڵکردۆتەوە\nدەزگای هەواڵی سعودیە لە زاری بەرپرسانی ئاسایشەوە بڵاویکردەوە سعودیە ژمارەیەک گومانلێکراوی دەستگیرکردووە کە گومانی ئەوەیان لێدەکرێت پلانیان گێڕابێت بۆ ئەنجامدانی هێرشی خۆکوژی بۆ سەر بنکەکانی سەر بە وەزارەتی بەرگری لە ڕیازی پایتەختی سعودیە\nمێرکڵ لە گفتوگۆکەیدا لەگەڵ پوتن پشتیوانی لە سەپاندنی سزای توندتر کرد بەسەر کۆریای باکووردا\nوتەبێژی حکومەتی ئەڵمانیا وتی ڕاوێژکار ئانگێلا مێرکڵ لە پەیوەندییەکی تەلەفونیدا لەگەڵ سەرۆکی ڕوسیا ڤلادیمێر پوتن پشتیوانی خۆی دەربڕیوە لە سەپاندنی سزای توندتر بەسەر کۆریای باکووردا


ئێران گرووپی میلیشیا و هێزی چەكدار لە رۆژهەڵاتی ناوەڕاست پێكدەهێنێت 2017-11-25\nسەرچاوەیەك لە كۆشكی سپی رایدەگەیەنێت، ئیدارەی دۆناڵد ترەمپ، سەرۆكی ئەمەریكا، لە رێگەیەكی خێراتر دەگەڕێت بۆ بەهێزكردنی سیستەمی بەرگری ئاسمانی سعوودیە و هەوڵیش دەدات رێگە لە گواستنەوەی چەكی ئێرانی بۆ رۆژهەڵاتی ناوەڕاست بگرێت. لەلایەكی دیكە ئێران وەڵامی لێدوانێكی ئیمانوێل ماكرۆن، سەرۆكی فەرەنسا دەداتەوە و داوا لە پاریس دەكات، دەستێوەردان لە بەرنامەی مووشەكی بالیستی تاراندا نەكات. هاوكات كۆمكاری عەرەبی لەبەرانبەر هەڕەشەكانی ئێران بێدەنگ نابن و كۆبوونەوەیەكی تایبەت لەسەر ئەو پرسە ئەنجام دەدەن. \nرۆژنامەی "وۆڵ ستریت جۆرنال"ی ئەمەریكی لە زاری سەرچاوەیەكی لە كۆشكی سپی بڵاویكردووەتەوە، پڕچەككردنی حزبوڵڵا و هاوپەیمانەكانی دیكەی ئێران لەلایەن تارانەوە، گەورەترین هەڕەشەیە. بە گوێرەی سەرچاوەكە، ئیدارەی ترەمپ دەیەوێت تەواوی سەرنجی خۆی بخاتە سەر ئەو پرسە و رێگە لەو هەڕەشەیە بگرێت، هاوكات جەختیش لەسەر چارەسەری پرۆسەی سیاسی دەكاتەوە لە لوبنان، بەتایبەتیش دوای دەست لە كاركێشانەوە لە ناكاوەی سەعد حەریری لە پۆستی سەرۆك وەزیرانی ئەو وڵاتە. \nرۆژنامەكە باس لەوەش دەكات، بە گوێرەی گرێبەستێكی15  ملیار دۆلاری نێوان ریاز و واشنتن، كە لە ئۆكتۆبەری رابردوو مۆركراوە، ئەمەریكا دەیەوێت پەلە بكات لە جێبەجێكردنی ناوەڕۆكەكەی بۆ بەهێزكردنی سیستەمی بەرگری ئاسمانی سعوودیە. ئەمەریكا هەوڵدەدات بڕیارێكی نەتەوە یەكگرتووەكان كە پێشتر دەركراوە و هەناردەكردنی چەكی ئیرانی قەدەغەكردووە، جێبەجێ بكات و رێگەنەدات ئێران چەك بە هاوپەیمانەكانی بدات لە ناوچەكە، بە تایبەتیش دوای ئاراستەكردنی مووشەكێكی بالیستی ئێران لەلایەن حووسییەكانی یەمەنەوە بۆ ریازی پایتەختی سعوودیە. \nئێران و فەرەنسا\nئێران وەڵامی لێدوانێكی ئیمانوێل ماكرۆن، سەرۆكی فەرەنسا دەداتەوە و داوا لە پاریس دەكات، دەستێوەردان لە بەرنامەی مووشەكی بالیستی تاراندا نەكات. پێشتر ماكرۆن ئامادەیی وڵاتەكەی نیشاندابوو بۆ گفتوگۆكردن لەگەڵ ئێران و هیوای ئەوەشی خواستبوو، تاران ستراتیژیەتێكی وا بگرێتەبەر، شەڕانگێزانە نەبێت لە ناوچەكە و بتوانێت سیاسەتی خۆی لە بارەی مووشەكە بالیستییەكان روونبكاتەوە. سەرۆكی فەرەنسا، ئەوەشی خستبووەڕوو، پێناچێت لە ئێستادا لە بەرنامە مووشەكە بالیستییەكان، ئێران رەچاوی رێساكان بكات. لە بەرامبەر ئەو لێدوانانەدا، عەلی ئەكبەر ویلایەتی، راوێژكاری كاروباری دەرەوەی خامەنەیی رایگەیاند، لە بارەی سیاسەتی بەرگری و مووشەكییەكانمان پرس بە هیچ كەس و لایەنێك ناكەین. گوتیشی: لە بەرژەوەندی ماكرۆن و فەرەنسادا نییە دەستێوەردان لە بابەتی مووشەكەكانمان بكات. ویلایەتی جەختی لەوەشكردەوە، ئەگەر ماكرۆن دەیەوێت پەیوەندی نێوان ئێران و فەرەنسا پەرەبستێنن، دەبێت دەستێوەردان لەو بابەتانەدا نەكات، چونكە لەگەڵ بەرژەوەندییە نیشتمانییەكانی فەرەنسا یەك ناگرێتەوە و ئەوەش روونە لەو بابەتەدا وەڵامەكانمان توند دەبن. \nهەڵوێستی وڵاتانی عەرەبی\nلە كۆبوونەوەیەكدا، وەزیرانی دەرەوەی وڵاتانی عەرەبی پەیامێكی توند ئاراستەی كۆماری ئیسلامیی ئێران دەكەن. سەرچاوەیەك لە كۆمكاری عەرەبی بە رۆژنامەی (ئەلحەیات)ی راگەیاندووە، لە كۆبوونەوەكەدا، مەترسییەكانی ئێران لەسەر وڵاتانی عەرەبی تاوتوێ دەكرێن، بە تایبەت ئاراستەكردنی مووشەك لەلایەن حوسییەكانی یەمەنەوە بۆ ریازی پایتەختی سعودیە و تەقاندنەوەی بۆری نەوتی بەحرەین. بەپێی زانیارییەكان، بڕیارە كۆبوونەوەی وەزیرانی دەرەوەی عەرەب، لەسەر داوای سعودیە و پشتگیریی وڵاتانی كوێت، ئیمارات و بەحرەین، ئەنجام بدرێت. ئەو سەرچاوەیە ئاماژەی بەوەش كردووە، كە لە كۆبوونەوەكەدا، پەیامێكی توند ئاراستەی ئێران دەكرێ و هۆشداریی دەدرێتە ئەو وڵاتە بۆ كۆتاییهێنان بە دەستوەردان لە كاروباری وڵاتانی عەرەبی و گەورەكردنی ناكۆكییەكانی نێوان مەزهەبەكانی ئیسلام. \nدروستكردنی گرووپی چەكدار\nموحسن سازگارا، رۆژنامەنووس و چالاكوانی سیاسیی ئێرانی كە لە دامەزراندنی سوپای پاسدارانی ئێران رۆڵێكی كاریگەری هەبووە، پێیوایە فشارەكانی ئەمەریكا لەسەر سوپای پاسداران زیاتر دەبێت. سازگارا هەروەها ئاماژەش بەوە دەدات ئێران نیگەرانە سەبارەت بە بڵاوبوونەوەی بەڵگەنامەكای دەزگای هەواڵگریی ئەمەریكا لەبارەی پیوەندیی ئێران و رێكخراوە تیرۆریستییەكانی وەك قاعیدە. دەشڵێت سوپای پاسداران لە ترسی شەڕ لەگەڵ زلهێزەكانی جیهان و ناوچەكە پەنا بۆ دروستكردنی میلیشیاكان لە وڵاتانی رۆژهەڵاتی ناوەڕاست دەدات. لە ئێستاشدا چەند گرووپێكی میلیشیاكانی سەر بە ئێران، لەلایەن كۆنگرێسی ئەمەریكاوە خراونەتە لیستی تیرۆر و داواش لە سەرۆكی ئەمەریكا كراوە، جموجۆڵی ئەو گرووپە میلیشیایانەی نزیك لە ئێران لە ماوەی90  رۆژدا پەكبخرێت.


له سلێمانی زیاتر 55 تۆن مەواد و خۆراكی ماوەبەسەرچوو لە ناوبرا\nلیژنە هاوبەشەكانی قائیمقامییەتی سلێمانی ئاماری مانگی تەموز بۆ رای گشتی بڵاودەكاتەوە و بە پێی ئامارەكە لەماوەی ئەو مانگەدا لیژنەكان زیاتر لە چوار هەزار شوێنیان بەسەركردووەتەوە و یاساو ریێنماییەكانیش هەر شویێنك پابەندی مەرج و رێنماییەكان نەبێت، رووبەرووی سزای ماددی و یاسایی دەكرێتەوە.\nبەپێی ئامارەكەی لیژنەهاوبەشەكانی قائیمقامییەتی سلێمانی لە مانگی تەموز لیژنەكان سەردانی چوار هەزار و "298" شوێنیان كردووە و لە پابەند بون و جێبەجێكردنی مەرج و رێنماییە تەندروستیەكانیان كۆڵیوەتەوە, لە كۆی گەڕان و بەسەركردنەوەكانیان، بەهۆی پابەندنەبوون بە مەرج و رێنماییە تەندروستی و ڤیترنەرییەكانەوە (427) شوێن پسوڵەی سەرپێچیان بۆ كراوە و "857" شوێنیش ئاگاداركراونەتەوە كە پابەندی مەرج و رێنماییەكان بن و بەهۆی جۆرەكانی سەرپێچیەوە (27) شوێن داخراون و "16" شوێنیش بەهۆی قەبارەی ئەو سەرپێچیانەی كە كردوویانە رووبەڕووی دادگا كراونەتەوە,\nلە ئامارەكەدا هاتووە، لە مانگی تەموزدا بڕی 55 تۆن و پێنج سەدو نەوەد و حەوت كیلۆگرام مەوادو خۆراكی ماوەبەسەرچوو لە ناوبراوە ,كۆی گشتی پارەی غەرامەكراویش لەو مانگەدا بریتییە لە (23) ملیۆن و حەوسەد هەزار دینار كە بەپێی یاساو رێنماییەكانی وەزارەتی دارایی هەرێم دەخرێتەوە سەر داهاتی گشتی.\nبە پێی رێنماییەكانی لیژنە هاوبەشەكان هەرشویێنێك پابەند نەبێت، سەرەتا ئاگادار دەكرێتەوە، دواتر سزای ماددی دەدرێن و لە ئەگەری دووبارەكردنەوەی سەرپێچیەكاندا رووبەرووی داخستن یان دادگا دەكرێنەوە.\nلیژنەهاوبەشەكانی قائیمقامیەتی سلێمانی ژمارەیان "36" لیژنەیەو بۆ پاراستنی تەندروستی هاوڵاتیان و داكۆكی كردن لە بەرژەوەندی گشتی رۆژ و شەو لە ئەرك و بەرپرسیارێتیدان


مه‌زادخانه‌که، ئه‌و شوێنه‌ى هه‌موو شتێک تێیدا پاره ده‌کات - RojNews\nمه‌زادخانه‌که، ئه‌و شوێنه‌ى هه‌موو شتێک تێیدا پاره ده‌کات\nمه‌زادخانه‌که، به‌شێکه له بازاڕى گه‌وره‌ى شارى سلێمانى، که تێیدا که‌لوپه‌لى کۆنه‌ى نێوماڵ و که‌لوپه‌ل و پێدویستى دیکه ده‌فرۆشرێت، ده‌توانین بڵێین له‌م به‌شه‌ى بازاڕدا هه‌موو کاڵایه‌ک پاره ده‌کات و کڕین و فرۆشتنى پێوه‌ده‌کرێت.\nنزیکه‌ى ٢٧ ساڵه "مه‌زادخانه" له‌نێو بازاڕى شارى سلێمانى بوونى هه‌یه و به‌رده‌وام فراوانتر بووه.\nله ساڵانى ٧٠ کانى سه‌ده‌ى ڕابردوو شوێنى مه‌زادخانه‌که‌ى شارى سلێمانى مه‌یدانى فرۆشتنى دار بووه، به "مه‌یانى داره‌که" ناوبراوه، له ساڵى ٨٠کاندا مه‌فره‌زه‌یه‌کى ته‌وارى ڕژێمى به‌عس دواى چه‌ند پێشمه‌رگه‌یه‌ک ده‌که‌ون، ئه‌وانیش خۆیان له مه‌یدانى داره‌که حه‌شار ده‌ده‌ن، به‌عسییه‌کانیش گڕ له داره‌کان به‌رده‌ده‌ن، ئیتر له‌واى ئه‌و ڕووداوه‌وه تاوه‌کو ئێستا ئه‌و ناوچه‌یه به داره‌سوتاوه‌که ناوده‌برێت.\nله دواى ڕاپه‌ڕینى ساڵى ١٩٩١ وه داره‌سوتاوه‌که ده‌بێته جێگاى کڕین و فرۆشتنى که‌لوپه‌لى کۆن و گه‌راجى پاس، ئیتر ورده‌ورده ده‌بێته بازاڕێکى گه‌وره و له په‌ناى ناوى داره‌سوتاوه‌که‌دا ناوى مه‌زادخانه‌که-ش وه‌رده‌گرێت.\nله مه‌زادخانه‌که‌دا ئه‌وه‌ى مرۆڤ به‌بیریدا نایه‌ت که پاره بکات، پاره ده‌کات و کڕین و فرۆشتنى پێوه ده‌کرێت، لێره به ده‌گمه‌ن کاڵایه‌ک به مه‌رجى کارکردن ده‌فرۆشرێت و ده‌کڕدرێت، بۆیه وه‌ک خۆیان ده‌ڵێن ئه‌وه‌ى ده‌یکڕیت یان ده‌یفرۆشیت یان کار ده‌کات یان نایکات، یاخود یان به که‌ڵک دێت یان به که‌ڵک نایه‌ت، واتا که‌وتووه‌ته‌وه سه‌ر به‌ختى ئه‌و که‌سه‌ى که کڕیاره.\nڕه‌زا ئه‌حمه‌د عه‌لى، که کاسبکارێکى نێو ئه‌و بازاڕه بوو، به ڕۆژنیوزى وت، ماوه‌ى چه‌ند ساڵێکه له‌و بازه‌ڕه کارده‌کات، که‌لوپه‌ل له خه‌ڵک ده‌کڕن و ده‌یفرۆشنه‌وه، ده‌ڵێت، که ئه‌و هه‌روا به‌بێ ئه‌وه‌ى، که که‌لوپه‌له‌کان تاقى بکاته‌وه ده‌یانکڕێت و دواتر ده‌یانفرۆشێته‌وه به مه‌رجى کارکردن.\nمام ڕه‌زا، که ته‌مه‌نى به‌ره‌و ٧٠ ساڵ هه‌ڵکشاوه، ده‌ڵێت: له‌دواى ئه‌وه‌ى که له به‌ڕێوبه‌رایه‌تى ڕێگه‌وبانى سلێمانى خانه‌نشین بووه، ده‌ستى به‌م کاره کردووه، ئه‌ویش به‌هۆى ئه‌وه‌ى ماوه‌ى یه‌ک ساڵه خانه‌نشین بووه یه‌ک مووچه‌ى وه‌رگرتووه.\nمه‌زادخانه‌که ته‌نها شوێنى کڕینى که‌لوپه‌ل نییه، به‌ڵکو هه‌ندێک جار به‌هۆى کۆنى ئه‌و که‌لوپه‌لانه‌ى تێیدا ده‌فرۆشرێت وه‌ک مۆزه‌خانه‌یه‌ک ده‌رده‌که‌وێت، هه‌ندێک جاریش وه‌ک جێگاى به‌خشینه‌وه‌ى ژیان ده‌رده‌که‌وێت به‌و که‌لوپه‌لانه‌ى له‌کار که‌وتوون و له‌ماڵى ده‌وڵه‌مه‌ندێک وه‌ده‌رنراون.\nیاسین عومه‌ر، که کڕیارێکى به‌رده‌وامى مه‌زادخانه‌که‌یه، ئاماژه‌ى به‌وه‌ده‌کرد هه‌رکاتێک پێویستى به شتێک بێت، له مه‌زادخانه‌که به‌دوایدا ده‌گه‌ڕێت، چونکه ئه‌و که‌لوپه‌لانه‌ى لێره ده‌ستى ده‌که‌وێت هه‌رزانن.\nهه‌روه‌ها ئاماژه‌ى به‌وه‌شده‌کرد، زۆرجار که ده‌چێته مه‌زادخانه‌که به‌هۆى ئه‌وه‌ى که کاڵاى جۆراوجۆر و شتى کۆن ده‌بینێت خه‌م و خه‌فه‌تى بیر ده‌چێته‌وه و ئاسوده ده‌بێت.


باڵادەستی بنەماڵە سیاسیەكان، كێشەیەكی گەورەی ئەمڕۆی مرۆڤایەتیە، بەتایبەتی لەرۆژهەلاتی ناوەڕاست و جیهانی سێیەم، زۆر لە وڵاتان بەدەست ئەو بنەماڵە سیاسیانەوە دەناڵێنن، كە خراوەتە كۆڵێان و حەرام و حەڵاڵی وڵاتەكەیان بۆ خۆیان حەڵاڵ كردووەو ئێستاو رابردوو ئایندەی میللەتەكەیان خستۆتە مەترسیەوە.\nبنەماڵە سیاسیەكانی كەنداوو وڵاتانی عەرەبی نمونەیەكی زەقی ئەو هاوسەنگیەن، ئال سەباح، ئال هەیان ... ئال سعود .... هتد، ئەمانە هەموو ئەو بنەماڵانەن، كە لەوڵاتانی عەرەبی بەرزكراونەتەوەو دەپارێزرێن، بۆ نمونە لە ساڵی (1945) رێكەوتنێك لەنێوان سەرۆكی ئەمریكاو ئال سعود بەسترا، ئەركی ئال سعود ئەوەبوو، دەرگای بیرە نەوتەكانی وڵاتەكەی بۆیان بخاتە سەر پشت، ئەركی ئەمریكاش پاراستنی ئەو بنەماڵەبوو لە هەڕەشە دەرەكی و ناوخۆییەكان، واتە لە مەترسی گەلەكانیان!. دیارە ئەو جۆرە رێككەوتنە لەگەڵ هەموو بنەماڵەكانی تر كراوە.\nدەسەڵاتی بنەماڵەی سیاسی لەمێژووی نوێی كورددا لەشێخ عوبەیدووللای نەهریەوە دەست پێدەكات، پێش شێخ عوبەیدوللا، واتە بەر لەوەی میرنشینە كوردیەكان بڕۆخێت، میرەكان فەرمانڕەواییان دەكرن، كە شیوازیكی فەرمانرەوایی بوو و مۆركێكی رۆژهەلاتیان پێوەبوو مۆدیلی حوكڕانی ئەو كاتە بوو لای هەموو گەلانی ناوچەكە، بەڵام دوای ئەو قۆناغەو دوای ماوەیەك لەبۆشایی سیاسی لە كوردستان، شێخ عوبەیدولڵا وەك یەكەم شێخی تەریقەت لەكوردستان پێگە ئاینیەكەی خۆی بەكارهێنا بۆئەوەی جڵەوی بزووتنەوەی كورد بگرێتە دەست، لەكاتێكدا وەك هەندێك سەرچاوە ئاماژە پێدەكەن لەپاڵ پێگە ئاینیەكەی گەورەترین بازرگانی تووتن بوو و ركابەری كۆمپانیای ریجسی فەرەنسی دەكرد!. ئەمە نەك سەرەتای ناسیونالیستی كوردی نەبوو، وەك زۆرینەی سەرچاوە مێژووییەكان بە نەشارەزاییەوە ئاماژەی پێدەكەن، بەڵكو سەرەتا لەرێلادانی مێژووی كورد بوو، كە تا ئێستاش كۆمەڵگای كوردی بە دەستیەوە دەناڵێنێت.\nلەدوای شەستەكانەوە كاریان لەسەر دروستكردنی بنەمالەیەكی تر كرد بۆئەوەی لەگەڵ بنەماڵەی بارزانیەكان هاوسەنگی پێبكەن، هەر بۆیە دەبینین تاڵەبانی نزیكەی نیو سەدە خۆی وەكو دوژمنێكی سەرسەختی بنەماڵە گەرایی نیشان داو هێزەكەی بەناوی نەهێشتنی بنەمالەو حوكمی بنەماڵەییەوە پەروەردە دەكرد، بەمەش دەیان هەزار بگرە سەدان هەزار رۆلەی كوردی كردە قوربانی، كەچی لەكۆتایدا خۆی بووە دەسەڵاتێكی بنەماڵەیی و لەدوایی خۆی حیزبە سوسیال دیموكراتەكەی بەمیرات بۆ كوڕو برازاكانی هێشتەوە، لەبەرئەوەی هاوكێشەكە لە خودی تاڵەبانی گەورەتر بوو!. لە ئێستاشدا ئەو هاوسەنگیەی لەنیوان هەردوو بنەمالەی تالەبانی بارزانی دروستكراوە، هاوسەنگیەكە دۆخی كوردستانی راگرتووەو رێگا نادات یەك هەنگاو بەرو پێشەوە بچێت و لەو چوارچێوەیە دەربچێت، كە بۆی كێشراوە، هەر كاتێكیش هەر لایەكیان هەوڵیدا ئەو چوارچیوە تێكبشكێنیت، ئەوا لەگۆرەپانەكەی دووردەخەنەوە و دەسەڵاتەكە دەگوازنەوە بۆ نەوەو برازاكانی، وەك ئەوەی لەدوای ریفراندۆم بینیمان.\nكەواتە بۆ ئەوەی كورد لە مۆدێلی بنەمالەی سیاسی رزگاری بێت، دەبیت ببێتە خاوەنی مۆدێلی سیاسی تایبەت بەخۆی، ئەمەش لەرێگای گۆڕینی ئەو میكانیزمەوە دەبێت، كەزیاتر لەسەد سالە بەریتانیەكان بۆیان كێشاوە و ئەمریكییەكانیش لەسەری رۆیشتوون. دەبێت لەسەر بنەمای ئەو هاوسەنگیە مێژووی كورد بخوێنرێتەوە نەك ئەو لاپەڕە رازاوەو ناڕاستانەی مێژوونووسان لەرابردوودا كاریان لەسەر كردووە.


کتێبی ''نایادەوەرییەکان" نوێترین کاری وەرگێڕانی نووسەر و وەرگێڕی ناسراوی کورد دلاوەرقەرەداغییە کە بڕیارە لە ئایندەیەکی نزیکدا چاپ و بڵاوبکرێتەوە. ئەم کتێبە بریتییە لە یادەوەرییەکانی ڕۆماننووس و بیرمەند و سیاسەتمەداری ناوداری فەڕەنسی ئەندرێ مالرۆ کە لە ساڵی ١٩٦٥ دەستی بە نووسینی کردووە و ساڵی ١٩٧٦ لە پاریس چاپ بووە.\nدەربارەی نووسەری ئەم کتێبە، دلاوەر قەرەداغی بە سولی ئۆن وێبی ڕاگەیاند: "لە مێژووی ئەدەبیاتی جیهاندا هیچ نووسەرێک شک نابرێت کە هێندەی ئەندرێ مالرۆ ژیانی تێکەڵەیەک لەو هەموو ڕووداوە گەورەیە و ئەو هەموو کتێبە بە نرخە بووبێت؛ لە لایەک بەرفراوانی و مەزنیی نەبەردگەلێک کە تیایاندا بەشدار بووە، هەر لە جەنگە ڕزگاریخوازییەکانی چین و هیندۆچین و شەڕی ناوخۆی ئیسپانیاوە بیگرە تا هەڵگرتنی بەرپرسیاریی دوو پۆستی وەزارەت لە قەیراناویترین دەورانی مێژووی ئەوروپادا، لەلایەکی تریش هەمەجۆریی و دەوڵەمەندیی کتێبگەلێک کە نووسیونی، هەر لە نامەی فەلسەفی و ڕۆمانەوە بیگرە تا وتاری سیاسی و توێژینەوەی هونەریی، وەک بڵێی مارلۆ نەک یەک جار، بەڵکو چەند جارێک ژیابێ."\nوتیشی: "مالرۆ لە ساڵی ١٩٦٥ دا بە زەریادا بەرەو خۆرهەڵاتی دوور بەڕێ دەکەوێ و لەمیانەی ئەم سەفەرە درێژەدا؛ نووسینی یادەوەرییەکانی خۆی دەست پێدەکا و بەری ئەو دوو ساڵ نووسینەش، ئەم کتێبە دەبێ. بەڵام ئەوەی کە دەینووسێ یادەوەریی یان بیرەوەرینامە نابێ بە مانای باوی وشەکە. مالرۆ خۆی ناوی کتێبەکە دەنێ "نایادەوەریی" یان دژەیادەوەریی و لە پێشەکیی کتێبەکەیدا بەڵگە بۆ ئەو ناولێنانە دێنێتەوە و دەڵێ:'' من ئەم کتێبە ناو دەنێم "نایادەوەریی" لەبەرئەوەی وەڵامگۆی پرسێکە کە یادەوەریی نایکا و وەڵامی ئەو پرسانەش کە یادەوەریی دەیانکا؛ ناداتەوە.''\nڕوونیشیکردەوە: "بەڵام وەک سەرنجێکیش، دەبێ خوێنەر هەر لە سەرەتاوە بزانێ کە سەروکاری لەگەڵ کتێبێکی قووڵ و دژواردا هەیە، بەڵام کتێبێکیشە لە هەر لاپەڕە و هەندێک جاریش لە هەندێک ڕستەیدا بەر ئەندێشەی قووڵ دەکەوین. ئێمە نابێ چاوەڕێی ئەوە بین کە ئەم کتێبە وەک هەر کتێبێکی تر بخوێنینەوە، بەڵکو ئەمە کتێبێکە بۆ وشە بە وشە خوێندنەوە و وشە بە وشە بیر لێکردنەوە.\nلە کۆتاییدا وەرگێڕی کتێبەکە ئاماژە بۆ ئەوە دەکات: "لە ڕاستیدا ئەم کتێبە یەکێکە لە کتێبە گرینگەکان کە خوێنەر بە ستایلێکی جیاوازی گێڕانەوە و نووسین و تەنانەت ژیانیش ئاشنا دەکا. بۆ وەرگێڕانی کتێبەکە سوودم لە هەر سێ تەرجەمەی فارسی و سویدی و عەرەبی کتێبەکە وەرگرتووە."


ئەمرۆ بوومه‌له‌رزه‌یه‌ک مه‌ریوان‌و ده‌ورووبه‌ری لەراندەوە – زاگرۆس پۆست\nماڵەوە / کوردستان / ئەمرۆ بوومه‌له‌رزه‌یه‌ک مه‌ریوان‌و ده‌ورووبه‌ری لەراندەوە\nئەمرۆ بوومه‌له‌رزه‌یه‌ک مه‌ریوان‌و ده‌ورووبه‌ری لەراندەوە\nدوو شه‌ممه 11 تشرینی دووه‌م 2013\tکوردستان, هەواڵ 46 جار خوێنراوه‌ته‌وه\nزاگرۆس پۆست: کاتژمێر ١٤:١٩ ئه‌مڕۆ دووشه‌مه ٢٠ خه‌زه‌ڵوه‌ر بوومه‌لرزه‌یه‌ک به گوری 3.7 بەپێوەری ڕیشتێر مه‌ریوان‌و ده‌ورووبه‌ری هه‌ژاند، كە له ماوه‌ی چوار ساڵی ڕابردوودا ئه‌وه به‌هێزترین بومه‌له‌رزه‌یه مه‌ریوان‌و ده‌وروبه‌ری گرتبێته‌وه.\nشایانی باسه به گوێره‌ی ستاندارده بیناسازییه‌کان مه‌ریوان زه‌ره‌رمه‌ندترین شاره له پارێزگای سنه‌دا که له ئه‌گه‌ری ڕوودانی بومه‌له‌رزه‌دا تووشی خه‌سار بێت‌و ئه‌گه‌رچی ده‌یان جار ئه‌م تایبه‌تمه‌ندییه له لایه‌ن ئه‌ندازیارانه‌وه باسکراوه به‌ڵام هیچ هه‌نگاوێکی جدی بۆ ئاسانکاریی قایمسازیی بیناکان هه‌نه‌گیراوه.\nئه‌گه‌رچی هیچ هه‌واڵێک له داڕمان یا برینداربوونی که‌س له ئاکامی بوومه‌له‌رزه‌ی ئه‌مڕۆ بڵاو نه‌بووه‌ته‌وه، به‌ڵام مه‌ترسی دووباره‌بونه‌وه‌شی هه‌یه. پێویسته بگورێت بوومه‌له‌رزه‌که له هه‌ریه‌که له هه‌ڵه‌بجه، شاره‌زوور سه‌یدسادق‌و هه‌ورامانی باشوورو ڕۆژهه‌ڵاتیش هه‌ستپێکراوه.


تەندروستی هەرێم لە بارەی ڤاكسینەوە بانگەواز دەكات - تۆڕی میدیایی خەڵک\nوەزارەتی تەندروستی هەرێم لە بانگەوازنامەیەكدا ڕایدەگەیەنێت: “هاووڵاتیانی بەڕێز لەپێناو خۆپارێزی و كۆنتڕۆڵكردنی نەخۆشی ڤایرۆسی كۆڕۆنا، وەرگرتنی ڤاكسینی دژە ڤایرۆسی كۆرۆنا وەك بەشێكی گرنگی ڕێكارەكانی خۆپارێزی دادەنرێت”.\nوەزارەتی تەندروستی هەرێم ئاماژەی بەوەشداوە:” لە ئێستادا بڕێكی دیاریكراو لە ڤاكسین لە هەرێمی كوردستان بەردەستە بە پێی ڕێزبەندی و پێشینەیی بۆ (پزیشكان و كارمەندان و فەرمانبەرانی تەندروستی و مامۆستایانی پۆلی 12 و هاووڵاتیانی هەڵگری نەخۆشییە درێژخایەنەكان و خانەنشینان و بەساڵاچووان و هێزەكانی ئەمنی و ناوخۆ و پێشمەرگە…هتد) بەتایبەتی بۆ تەمەنی سەرووی 60 ساڵی و هەر هاووڵاتیەكی تر كە بە پێی ڕێنماییەكان و پلانی داڕێژراو دەتوانێت خۆی ناونووس و تۆمار بكات لە سیستمی پۆڕتاڵ و ئۆنلاینی تۆماركردنی پێشوەختە بۆ وەرگرتنی ڤاكسینی دژە كۆرۆنا.\nبۆ خۆتۆماركردن بۆ وەرگرتنی ڤاكسینی كۆرۆنا كرتە بكە..\nخەڵك – وەزارەتی تەندروستی عیراق ڕایدەگەیەنێت، 5882 حاڵەتی نوێی تووشبوون بە ڤایرۆسی كۆرۆنا تۆماركراوە، 4119 كەسیش چاكبوونەتەوە، 30 كەسیش بەهۆی…\nلەبازاڕی سلێمانی بەهۆی شەڕەوە 4 كەس بریندارن\n10 شوبات 2021 2.37 pm\nخەڵك-بەشی هەواڵ لە بازاڕی شاری سلێمانی شەڕە چەقۆ دروست دەبێت و چوار كەس بریندار دەبن.